Сурхондарёда 200 кончиси иш ташлаган корхонанинг 9 раҳбари бўшатилди | Qalampir.uz\nЖамият\t25 Август 2019 09:40 11467\nИжтимоий тармоқларда Сурхондарё вилояти Сариосиё туманида жойлашган “Шарғункўмир” АЖда жорий йилнинг 14-15 август кунлари 200 нафар ходимлар томонидан иш ташлашлар бўлиб ўтгани ҳақида хабарлар тарқалди. Ушбу хабар кенг жамоатчиликда турли хил тушунмовчиликларни келтириб чиқармаслиги учун “Ўзбекистон темир йўллари” АЖ расмий баёнот берди.\nУшбу холат бўйича “Ўзбекистон темир йўллари” АЖ раҳбариятининг жорий йилнинг 14 августдаги буйруғига асосан махсус ишчи гурух ташкил этилди. Ишчи гурух – “Ўзбеккўмир” АЖ бош директори ўринбосари (гуруҳ раҳбари), “Ўзбеккўмир” АЖ ижро интизомини назорат қилиш бўлими бошлиғи, Иқтисодий таҳлил ва прогнозлаш бошқармаси бўлим бошлиғи ўринбосари, Юридик бошқарма юрисконсулти, Ички аудит хизмати аудитори, “Ўзбекистон темир йўллари” АЖ касаба уюшмаси Республика Кенгаши бўлим мудири, Меҳнат муҳофазаси, техника ва саноат хавсизлиги Сурхондарё бошқармаси бош мутахассиси, “Термиз МТУ” УКнинг Ходимлар ва ижтимоий масалалар бўлим бошлиғи ва Касаба уюшмаси ҳудудий қўмита раисидан ташкил топган.\n“Шарғункўмир” АЖ корхонасида ишлаб чиқариш билан боғлиқ масалалар кўриб чиқилди. Тушунмовчиликлар юзасидан барча ишчи-хизматчиларга тўлиқ маълумот берилган, жумладан, ходимларга ойлик маошларини белгилаш тартиби, мукофот пуллари ҳақида ҳам тушунтириш ишлари олиб борилди. Шундан сўнг ходимлар яна иш жойларида ўз ишларини давом эттиришган.\nМахсус комиссия норозилик ҳолатларини атрофлича ўрганиб чиқди. Натижада 9 нафар мансабдор шахс ўз лавозимидан озод этилди. Мазкур корхонада ишчи-хизматчилар учун яратилган шарт-шароитлар, корхонанинг иқтисодий-ижтимоий холатларини тўлиқ ўрганиш мақсадида ишчи гуруҳ мутахассислари “Шарғункўмир” АЖда ўз ишини давом эттирмоқда”, дейилади “Ўзбекистон темир йўллари” ахборотида.\nМаълумот учун, корхона бўйича ўртача иш хаққи миқдори 2 млн 343 минг сўмни ташкил этади, жумладан асосий фаолият билан шуғулланадиган касб эгалари бўйича:\n- Кўмир қазиб олиш забойнинг кон ишчиси (ГРОЗ) – 3 млн 800 минг сўм; - Ер ости электрчилангари – 2 млн 100 минг сўм; - Ер ости мустаҳкамловчиси – 2 млн 490 минг сўмни ташкил этади.\nҚайд этилишича, корхона ишчиларини ишлаб чиқариш кўрсаткичларига боғланган ҳолда мукофотлаш Низомлари ишлаб чиқилиб, тасдиқланган. Ер ости усулда кўмир қазиб олувчи ва лаҳмлар ўтувчи асосий касб эгалари учун ишбай иш хақи тизими ишлаб чиқилган барча бажарадиган ишлари бўйича хронометраж кузатувлар асосида таннархлар ишлаб чиқилган.\nЖорий йилнинг 1 август куни ҳолатига жамиятда тасдиқланган штат жадвали бўйича иш ўрни 596 тани, амалда ходимлар сони 542 кишини ташкил этиб бугунги кунда 54 та (жумладан, дирекция – 21 та, “Шаргункумир” АЖ буйича 33 та) вакант иш ўринлари мавжуд.\nШарғункўмир иш ташлаш\n16 Февраль 16:50 35139\n15 Февраль 11:58 23496\n17 Февраль 00:17 20902\n16 Февраль 17:51 15852


Бюджет ижросида камчилик бўлмайди\nЖанубий Қозоғистон вилояти ҳокимлигида ўтган селектор мажлисида минтақа раҳбари Жансейит Туймебаев маблағнинг ўзлаштирилмаслиги сабабларини чуқур таҳлил этиш, зарурат туғилганида уни қисқартириб, бошқа дастурларга йўналтириш зарурлигини тилга олди.\nЙиғилиш кун тартибида асосан икки масала кўрилди. Бюджет маблағининг қандай ўзлаштирилаётгани хусусида вилоят молия бошқармаси раҳбари вазифасини бажарувчи Рахимберди Мўлкеманов маъруза қилди.\nЖорий йилнинг етти ойида маҳаллий бюджетга тушадиган солиқлар ва бошқа тушумлар режаси 108,7 фоизга адо этилган. Ажратилган маблағ: 334,8 млрд тенгенинг 326,7 млрд тенгеси (97,6 фоиз) ўзлаштирилган. Бюджет харажатлари бўйича эса биринчи ярим йилликда ажратилган маблағ 99,9 фоиз ўзлаштирилган.\nМаърузани тинглагач, вилоят ҳокими туман ва шаҳар ҳокимлари ҳамда тегишли соҳа раҳбарларига аниқ топшириқлар берди. Шунингдек, вазифасини қониқарли бажаролмаётган мутахассисларни жавобгарликка тортиш лозимлигини тилга олди.\n– Биринчи навбатда муддати кечикаётган қурилиш иншоотларидаги аҳволни назорат остига олиш зарур, – деди вилоят раҳбари. – Қурилиш сифати эътибордан четда қолмаслиги керак, зарурат бўлса, ишни 2-3 сменада ташкил этиш лозим. Ҳар 15 кунда бюджетнинг ижроси юзасидан махсус йиғилишлар ўтказишни топшираман.\nИккинчи масала: вилоятда ветеринария хавфсизлигини таъминлаш юзасидан вилоят қишлоқ хўжалик бошқармаси раҳбарининг ўринбосари Нуржигит Мирзахметов маъруза қилди. 2017 йил бошидан буён Байдибек, Мақтаарал, Ўтрор, Тулкибош, Сайрам, Қазиғурт ва Чордара туманларида Конго-қрим қонли безгагининг олдини олиш бўйича дезинфекция ишлари ўтказилди. Кана чақиш ҳоллари 2017 йилда 2016 йилга нисбатан 3 602тага камайган.\nИккинчи масала юзасидан минтақа раҳбари маҳаллий бюджет ҳисобидан зарур ускуналар, шу жумладан, дори-дармонларни сақлаш учун музлатгичлар сотиб олиш ва вилоят ҳудудидаги барча савдо нуқталарида сотилаётган гўшт маҳсулотлари сифатининг қатъий назорат қилинишини топширди.\n“Жанубий Қозоғистон” мухбири, 2017-08-23, 19:11 189


СБХ / 2019 йил / № 09 / Солиқ солиш\nХусусий корхона 2018 йил якунларига кўра соддалаштирилган ҚҚС тўланадиган (обороти 1 млрд сўмдан ортиқ) солиқ солишнинг умумбелгиланган тизимига ўтди. Бунгача ЯСТ тўланганда барча солиқлар ва мажбурий тўловлар тўлангандан кейин қолган фойда ХКнинг ягона мулкдори – муассисга ҳисобланар ва тўланар эди. У барча солиқлардан озод қилинган («Хусусий корхона тўғрисида»ги Қонун). 2019 йилдан фойда солиғини тўлайдиган бўлдик.\n«Хусусий корхонанинг фойдасига солиқлар ва бошқа мажбурий тўловлар тўланганидан сўнг солиқ солинмайди» деганда нима тушунилади? Фақат ЖШДС назарда тутилаяптими?\n– Хусусий корхонанинг фойдаси солиқлар ва бошқа мажбурий тўловлар тўланганидан сўнг корхона мулкдорининг тасарруфига ўтади ҳамда унга солиқ солинмайди («Хусусий корхона тўғрисида»ги Қонуннинг 24-моддаси).\nЮридик шахслардан олинадиган фойда солиғини тўловчилар, мулкчилик шаклидан қатъи назар, юридик шахслар – ЎзР резидентлари ҳисобланади (Солиқ кодексининг 126-моддаси). Солиқни ҳисоблаш ва тўлаш тартиби Солиқ кодексининг V бўлимида келтирилган. У солиқ тўловчи барча корхоналар, шу жумладан хусусий корхоналар (ХК) учун ҳам ягонадир.\nСолиқни ҳисоблашнинг умумий схемаси қуйидагича:\nСолиқ солинадиган база (Солиқ кодексининг 128-моддаси) = соф тушум (Солиқ кодексининг 130, 131-моддалари) + бошқа даромадлар (Солиқ кодексининг 132-моддаси) – харажатлар (Солиқ кодексининг 141-моддаси) + чегирилмайдиган харажатлар (Солиқ кодексининг 147-моддаси) – имтиёзлар (Солиқ кодексининг 158, 159-моддалари).\nФойда солиғи = солиқ солинадиган база х солиқ ставкаси (Солиқ кодексининг 159-1-моддаси).\nМИСОЛ. ХКнинг товарларни, ишларни, хизматларни реализация қилишдан тушган тушуми – 1 070 млн сўм.\nТушумда соддалаштирилган ҚҚС (7%) – 70 млн сўм (ставкалар Солиқ кодексининг 226-4-моддасида келтирилган).\nСоф тушум – 1 000 млн сўм.\nЖами харажатлар – 820 млн сўм, шу жумладан мол-мулк солиғи, ер солиғи, сув ресурсларидан солиқ.\nШу жумладан чегирилмайдиган харажатлар (текширишлар натижалари бўйича қўшимча ҳисобланган солиқлар, жарималар) – 10 млн сўм.\nФойда солиғи ставкаси – 12%.\nСолиқ солинадиган база: 1 000 – 820 + 10 = 190 млн сўм.\nФойда солиғи: 190 х 12% = 22,8 млн сўм.\nХКнинг соф фойдаси: 190 – 22,8 = 167,2 млн сўм.\nХусусий корхонанинг фойдаси солиқлар ва бошқа мажбурий тўловлар тўланганидан сўнг корхона мулкдорининг тасарруфига ўтади ҳамда унга солиқ солинмайди («Хусусий корхона тўғрисида»ги Қонуннинг 24-моддаси).\nСолиқлар тўлангандан кейин қолган фойда = соф фойда (Солиқ кодексининг 22-моддаси).\nХулоса: ХКнинг соф фойдаси жисмоний шахс – мулкдорнинг даромадларидан солиқ тўламасдан корхона мулкдорига келиб тушади. Солиқ кодексининг 179-моддаси 6-бандида ҳам бу ҳақда кўрсатилган.\nХК мулкдори (директор ҳам унинг ўзи) ўз фойдасини корхонани ривожлантириш учун қолдириши, ўз эҳтиёжлари учун олиши ҳам мумкин. Бироқ мазкур тўловлар дивидендлар ҳисобланмайди.\nМулкдорга фойдадан қай йўналишда фойдаланмоқчи эканлигини ўз қарорида акс эттиришни тавсия қиламиз. Акс ҳолда, масалан, болани болалар боғчасида боқиш ҳақини тўлаш ёки бошқа шахсий мақсадлар учун фойдаланилганда мулкий даромад – ХК мулкдорининг фойдаси (Солиқ кодексининг 176-моддаси 8-банди) деб эмас, балки моддий наф тарзидаги даромад (Солиқ кодексининг 177-моддаси) дея талқин қилиниши мумкин. Тегишинча, бундай даромадга ЖШДС солиниши керак.\nПрочитано: 625 раз(а)


Тушда бургут курса туш табири бургут тўлиқ малумот\nБургут тушда курса бу туш табири қандай талқинга эга? Исломий туш табирларида бургут – шоҳ, ҳукмдор, бошлиқ сифатида талқин қилинади, бази вақтларда эса узоқ умр, бойлик ва яна урушни ҳам англатиши мумкин.\nҚора лочин, бургут, қирол лочин, калхат ва шумкар (оқ лочин) кучли ва қудратли ҳукмдорни англатади. Ушбу қушлардан бирон бир зарар етқанлигини кўришингиз – қирол, ҳукмдор томонидан келадиган кўнгилсизликларни англатади, агарда тушингизда ушбу қушлардан завқланаётганлигингизни кўрсангиз – қирол, ҳукмдор томонидан келувчи қувончли ҳодисаларни билдиради.\nИбн Сирин шундай дейди: “Агарда тушда бургут сизни кўкларга кўтариб олиб чиққанлигини кўрсангиз” – бу сизга юксак ҳимоя ортида эканлигингизни ёки мароқли саёҳатни англатади, бордию бургут сизга бирон нарса берганлигини кўрсангиз, ўнгингизда сиз ҳукмдордан мукофот оласиз.\nТушда бургут сизни чангаллаб тутиб олиб, осмонга учурганлиги, шунчалик баландгаки ҳатто ер кўздан ғойиб бўладиган даражада баландликка кўтариб кетганлигини кўришингиз – саёҳат вақтида содир бўлувчи ўлимни билдиради.\nБордию тушингизда сизга бургут полапонини совға қилганликларини кўрсангиз – келажакда ақлли ва қобилиятли ўғил фарзандли бўлишингиздан дарак беради. Бу тушни кундуз кун кўриш ўғил фарзандингиз бошига тушувчи оғир, ҳалокатли касаллик маносини англатади.\nТушда бургутни озиқлантириш ёки у билан сўзлашиш – яхшилик ва фаровонлик белгисидир. Тушингизда осмонда парвоз этаётган бургутни кўришингиз — жанг қилишни яхши кўрувчи кучли, жанговар ва жахлдор инсон билан танишишингизни билдиради.\nТушда дарғзаб бургутни кўриш – кимнингдир кучли ғазабини қўзғашни англатади. Тушингизда сизни қанотлари билан ураётган бургутни кўришингиз – бахтсизлик ва фалокатни билдиради. Тушда бошингизга осмондан бургут тушганлигини кўришингиз – ўлимни билдиради.\nБургут тушда курса миллер табирига кўра\nТушингизда тўғри бошингиз узра айланиб парвоз этаётган бургутни кўришингиз – эзгу ғояларингиз ва мақсадларингиз учун шиддатли курашга қўшилишни англатади, бу кураш сиз учун қанчалик қийин бўлмасин, якуни ишончли ғалаба бўлиб ниҳоясига етади.\nТушда кўкда айланиб парвоз этаётган қушларни кўриш – инсон эришиши мумкин бўлган барча имтиёзларга эга бўлиши белгисидир. Тушда бургут инида бургут полапонларини кўриш нуфузли шахслар билан кечувчи ва қатор имкониятларга олиб келувчи дўстликни ҳамда иш фаолиятингиздаги мувафаққиятларни англатади.\nБордию тушингизда бургутни жонини олганлигингиз яни уни ўлдирганлигингизни кўрсангиз бу туш сизни қатиятли бўлишга ундайди. Ушбу сифатни ўзингизда пайдо қилиш билан сиз кўплаб чўққиларни забт этишингиз мумкин.\nТушда бургутлар гўштини истемол қилганлигингизни кўришингиз – сиз кучли характерга эга эканлигингиз, бу характерингиз билан ҳар қандай синовни енгиб ўтишингиз мумкинлигини билдиради.\nТушингизда ўзга кимса томонидан ўлдирилган бургутни кўришингиз — мудҳиш туш ҳисобланиб, ҳатолигингиз туфайли ҳамма нарсадан жудо бўлишингиз мумкинлигини англатади. Тушда бургутнинг орқа томонида ўтирганликни кўриш – кам ўрганилган ҳудудга саёҳат уйиштиришингиз ва бу саёҳатда унитилмас лаҳзаларга бой ҳамда юксак билимларга эга бўлишингизни билдиради.\nБургут туш табири лоффа табирига кўра\nБургут Америкалик ҳинду қабилаларининг энг муҳим рамздир. Бургут тўғрисида қадимги юнонлар ва яҳудийларнинг ҳам қатор адабий манбалари мавжуд бўлиб, бу қадимги юнон ва яҳудийлар учун ҳам бургут катта аҳамиятга эга бўлганлигидан далолат беради. Ҳозирги кунда ҳам бургут бу жасорат тимсоли бўлиб қолмоқда.\n“Наваҳо” ва “Кроу” ҳинду қабилаларида бургут қатор ижобий фазилатларга эга б‘лган рамз сифатида эзозланган. Уларнинг қарашларига кўра, бургут донолик, юксак тафаккур тимсолидир. Улар Буюк руҳ инсонларни махсус вазифа учун яратганлигига ишонганлар, ва кўпинча бургутни илоҳий рамзлар билан ифодалаганлар.\nҚадимги юнонлар ва яҳудийларда бургут куч, ҳукмдорлик ва қўрқувнинг рамзи бўлган. Бу бежизга эмас албатта, зеро бургутлар қушлар орасида энг чаққон, узоқ умр кўрувчи ҳамда кучлилиги билан ажралиб туради. Улар майда чорва молларини ҳеч бир қийинчиликларсиз чангаллаб олиб кетишлари мумкин.\nАгарда бирор киши ўз тушида бургутни кўрса у ҳолда бу инсон юксак зеҳн, фаҳм-фаросат ва билимга эга эканлилигини билдиради. Бу билим нафақат дунёвий балки диний билимга ҳам тегишли эканлигини ангалатади.


Аллоҳнинг карамли жамолини жаннатда кўришнинг сабаблари қайсилар?\n33801 Ўқиш режими + -\nАллоҳнинг карамли юзини жаннатда кўришни орзу қиламиз. Бунга қандай эришиш мумкин?\nАллоҳга қасамки, банда ўлганидан кейин эришадиган энг улуғ мартаба Робби азза ва жаллани кўришдир. Шу неъматнинг ўзи доимо ва абадий шукр қилишга кифоядир. Ё Аллоҳ, бу қандай ҳам яхши ҳолат ва қандай ҳам гўзал дамлардир! Аллоҳ барчамизни Ўз жамолини кўриш неъмати билан ризқлантиришини сўраб қоламиз.\nЭнди бундай улуғ неъматга эришиш йўллари билан танишиб чиқайлик:\nБанда Ислом динида вафот этса. Кофир Аллоҳ таолони кўрмайди.\n«Йўқ!!! Албатта, улар ўша кунда ўз Роббиларини кўришдан тўсилурлар» (Мутоффифун сураси, 15-оят).\nКофирлар Аллоҳни кўришдан тўсилгандирлар. Имом Моликдан бу оят ҳақида сўралганда: “Аллоҳ таоло душманларидан тўсилади, Уни кўра олишмайди. Валийларига эса тажалли қилади, Уни кўриш бахтига муяссар бўлишади”, деганлар.\nИсломда гўзал амал қилиш.\nАллоҳ таоло айтади: «Гўзал амал қилганлари учун гўзал савоб ва зиёдалик бордир» (Юнус сураси, 26-оят).\nКимки гўзал амал қилса, у учун гўзал савоб бордир, бу жаннатдир. Ундаги зиёдалик эса – Аллоҳни кўриш.\nАллоҳнинг жамолини кўришни насиб қилишини сўраб дуо қилиш.\nНамозларни комил адо қилиш. Хоссатан, бомдод ва аср намозларини адо этиш.\n«Набий соллаллоҳу алайҳи васаллам билан бирга эдик. Кечаси ойга назар солдилар-да: «Албатта, сизлар Роббингизни мана шу ойни кўргандек кўрурсизлар. Уни кўришда қийинчиликка учрамассиз. Бас, агар қуёш чиқиши ва ботишидан олдин намоз ўқишдан қолмасликка қодир бўлсангиз, шуни қилинг, дедилар ва: «Қуёш чиқиши ва ботишидан олдин Роббингга ҳамд ила тасбеҳ айт», деган оятни ўқидилар».\n“Бу ердаги латиф сир, – дейишади уламолар, – кимки бомдод ва аср намозларини ўз вақтида хушуъ билан ўқиб юрса, Аллоҳни кўради. Улар жаннатда Роббиларини эрта-ю кеч кўриш билан ризқлантириладилар”.\n«Уларга у ерда эрта-ю кеч ризқлари келиб турар» (Марям сураси, 62-оят).\nГуноҳ ва маъсиятлардан четланинг.\n«Уч (тоифага) Аллоҳ азза ва жалла қиёмат куни гапирмайди, назар солмайди ва покламайди. Уларга аламли азоб бўлур. (Улар) берганини миннат қилувчи, изорини (фахр ила) судраб юрувчи, ёлғон қасам ила савдо молини ўтказувчилар(дир)», дедилар».\nНасаий, Муслим ва Абу Довуд ривоят қилганлар.\nАллоҳ азза ва жаллани кўришни яхши кўриш.\n«Ким Аллоҳнинг дийдорини яхши кўрса, Аллоҳ ҳам унинг дийдорини яхши кўради. Ким Аллоҳнинг дийдорини ёқтирмаса, Аллоҳ ҳам унинг дийдорини ёқтирмайди», дедилар».\n“Жўйбори Калон” аёл-қизлар Ислом билим юртида жаноза одобларига бағишланган ўзига хос тадбир бўлиб ўтди\n01:53 / 22.02.2019 800\nБисмиллаҳир роҳманир роҳийм Қуйида ёзилажак сатрлар бир инсоннинг бугунги кун йиғисидир. Бугун бир инсон кўз ёш тўкмоқда. Лекин ўзи учун бу кўз ёш давоми...\n22:49 / 22.02.2017 3610\n00:49 / 02.02.2017 3949\n02:43 / 19.03.2019 1238


Икки литрдан ортиғига бож тўланади! – "Тасвир" нашриёт уйи\nИкки литрдан ортиғига бож тўланади!\nХорижда ишлаб чиқарилган, аммо божхона расмийлаштирувидан ўтганлиги ва сифатини тасдиқловчи ҳужжатлари бўлмаган алкоголли ичимликлар нафақат ички бозордаги рақобат муҳитига, шунингдек, юртдошларимиз саломатлигига ҳам салбий таъсир ўтказиши мумкин.\nРеспубликамиз божхоначилари томонидан бу турдаги маҳсулотларининг божхонадан ноқонуний равишда олиб кирилишига доир навбатдаги қоидабузарликлар фош қилинди.\nЖисмоний шахслар томонидан божхона чегараси орқали товарларни олиб ўтишнинг амалдаги тартибларига кўра, жисмоний шахслар мамлакатимизга алкоголь маҳсулотлари, шу жумладан, пивони 2 литргача божсиз олиб киришлари мумкин.\nЖумладан, Тошкент шаҳар божхона бошқармасининг “Келес” темир йўл чегара божхона пости ходимлари томонидан “Алмата-Нукус” йўналиши бўйича кириб келган поезд йўловчиларидан бирининг юклари божхона назоратидан ўтказилганида, юклар орасида божхона ходимининг оғзаки сўровида айтилмаган ва йўловчи божхона декларациясида кўрсатилмаган умумий ҳисобда 200 литрдан ортиқ бўлган алкоголли ичимликлар борлиги аниқланди. Текширувлар давомида 6 млн сўмлик 5 турдаги пиво ва винодан иборат алкоголли ичимликлардан ташқари қиймати қарийб 3 млн сўмлик 352 дона телефон аппаратлари учун ғилофлар ҳам борлиги маълум бўлди.\nҲозир юқоридаги ҳолат юзасидан божхона текширувлари давом эттирилмоқда.


Ўзбек фермерлари қоғозда мустақил субъектлар ҳисобланишса-да, амалда бутунлай ҳокимиятга қарамдирлар.\n“Элтуз” Хоразм вилоятида боғдорчилик қилаётган фермер билан гаплашди. Суҳбатдан маълум бўлишича, уларнинг бугунги ҳолати совет колхозлариникидан жуда кам фарқ қилади.\nФермерлар қандай экин экишни танлаш ҳуқуқига эга эмас. Нархларни давлат белгилайди ва ер ижараси бўйича шартнома бўлишига қарамай, ўзи хоҳлаган вақтда фермер хўжалигининг ерини “қайта тақсимлаши” мумкин.\nЎзбекистонда фермерлар жуда ҳимоясиз шароитда қолмоқда ва улар ҳокимият томонидан буюрилган, ўзлари учун фойдасиз ишни бажаришга мажбурлар.\nМасалан, фермерлар пилла қурти боқиш ва уни давлатга паст нархларда сотишга мажбур. Деҳқончиликка ҳеч қандай алоқаси бўлмаса-да, фермерлар ойига 100 кг металлолом топшириши ёки унинг пулини нақд тўлаши шарт. Ери мева-сабзавот етиштиришга яроқсизлигига қарамай, боғбон фермерлар маҳаллий ҳокимият кўрсатмаси билан шундай экинларни экишга мажбурланади.\nХоразм вилояти, 2018 йил 27 май, боғдорчилик фермер хўжалиги раисидан интервью.\n-Фермер хўжалигингиз қачондан бери фаолият юритади? Унинг қандай ташкил қилингани ва қонуний асослари ҳақида гапириб беринг!\n– 2006 йилда колхоз тугатилиши муносабати билан аввалдан оилавий пудрат асосида ўз қарамоғимизда бўлган 1 гектар боғимизни туман ҳокими қарорига кўра 50 йиллик шартнома тузиб фермер хўжалиги қилиб беришди. Кўп пул сарфлаб, қуриган дарахтлар ўрнига янги кўчатлар экдик. Келгусида яхши фойда олишни кўзлаб ўз чўнтагимиздан аямай пул сарфлаганимиз туфайли икки йилгача сарфлаган харажатимизни қоплай олмадик. 2008 йилда фермер хўжаликларини оптималлаштириш туфайли еримиз бошқа фермер ҳисобига ўтиб кетди. Биз оилавий ишчи сифатида ўз еримизни хўжалик ҳисобида юритдик. 2014 йилда яна қайтадан оптималлаштириш ўтказилди. Фермер хўжалиги ерлари яна қўлдан қўлга ўтди.\n– Қайта-қайта оптималлаштиришларнинг сабаби нимада деб ўйлайсиз?\n– Бизда ишсизлик кўп. Ерлар қайта тақсимланганда фермерликка номзодлардан пора олиш имкони туғилади. Пора беришда яширинча кимошди савдо бўлади. Ҳар гал ишсиз қолмаслик учун меҳнатимиз сингган боғимизни бир амаллаб сақлаб қолганмиз. 2015 йилда боғдорчилик фермерларининг барчасига пахта экишга буйруқ бўлди. Фермерлар “Пахтасаноат” ОАЖ билан шартнома тузишга мажбур қилинди. 70 туп катта ўрик дарахти, 200 туп ёш ўрик, 170 туп узум дарахтини ҳокимиятнинг босими остида ўз қўлларимиз билан чопиб ташладик. 2014-2015 йилларда пахта етиштирдик. 2016 йилда эса ҳокимиятнинг топшириғи билан полиз экинлари экдик. 2017 йилда эса ерлар яна қайтадан тақсимланиши натижасида ўз печат ва муҳримизга эга бўлиб ишни яна қайтадан бошладик. Ҳар гал йиғилишда ҳокимимиз “Буйруқни бажармасанг ёки йиғилишга келмасанг, ерингни тортиб оламан”, деб пўписа қилади. 2017 йил кузда ҳоким жаноблари фермерларга 1 га учун 1000 метр квадратдан саримсоқпиёз экишни буюрди. Ҳар бир фермерга 10 кг.дан экспортбоп саримсоқ уруғининг килосини 14 000 сўмдан мажбурий тарқатди. Бозор нархи эса 7 000 сўм эди. Саримсоқни қўлда экиш жуда азоб экан. 4 нафар ишчи ёллаб оила аъзоларимиз билан 1000 м.кв. ерга 60 кг саримсоқпиёз экдик. Экиб бўлишимиз билан яна 1000 м.кв. экасизлар, деган буйруқ келди. Бу пайт кунлар совий бошлаган, саримсоқ экиш мавсуми тугаган эди. Кетма-кет икки марта огоҳлантириш хати келди.\n– Мабодо экмасангиз сизга қандай чора кўришлари мумкин?\n– Прокурор шуғулланади. Ҳоким республика пезидентининг вакили. Ҳокимнинг буйруғидан бўйин товлаш давлатга қарши, сиёсатга қарши чиқиш, деб баҳоланиши мумкин. Жарима солиши ёки еримизни тортиб олиб қўйишлари мумкин.\n– Майли, суҳбатда давом этинг! Кейин нима бўлди?\n– Туман деҳқон бозорида саримсоқ қолмабди. Урганч бозоридан зўрға топиб, яна 60 кг уруғлик келтирдик. Ишчи ёллаб 1000 м.кв. намсиз қурғоқ ерга мажбуран экдик. Экмагунимизча устимиздан қаттиқ назорат қилиб туришди.\n– Шу билан қутулдингизми?\n– Қаёқда? Экиб бўлишимиз билан яна 1000 м. кв. экасизлар, деган буйруқ келди. Кунлар совиб кетгани ва ерлар музлай бошлагани сабабли буйруқни бажаришнинг иложи бўлмади.\n– Шартнома тузилганми?\n– Ҳеч қандай шартнома тузилмади. “Агрофирма билан шартнома тузинглар, кузда саримсоқни шу фирма сиздан сотиб олади”, деган оғзаки гап айтилди, бироқ ҳали шартнома тузган фермерни мен билмайман. Бундай гаплар ҳар йили айтилади. Фермер ташкил топган 2006 йилдан бери бирон марта шартнома асосида маҳсулот тошириб кўрмаганмиз. Маҳсулотни ўзларимиз бозорга сотиб, банкка нақд пул топширамиз. Ҳеч ким шартнома тузгани агрофирмага бормайди. Чунки, ишонмаймиз, оғзимиз куйган. Ҳар йили агрофирма билан шартнома тузган йирик фермерларнинг маҳсулотлари кузда чириб кетяпти.\n– Саримсоқнинг ривожи яхшими? Ҳосилдан умидвормисиз?\n– Ҳокимиятдан мақтаб берилган уруғнинг бир донаси ҳам униб чиқмади. Фақат меники эмас, бошқаларники ҳам униб чиқмабди. Жами 2000 м.кв. майдоннинг 700 м.кв. ерида экин бор. Кузда униб чиққани баҳорда шўр босиб қуриб қолди. Минг марта айтдим “менинг ерим шўр, саримсоққа мос эмас”, деб. Арзимга қулоқ солишмади.\n-Яна қандай экинлар экканингизни ўлчамлари билан айтиб бера оласизми?\n-Бу йил баҳорда 1000 м. кв.га пиёз экишга буйруқ келди. Бозордан 60 000 сўмга пиёз уруғи сотиб олиб эккан эдим, сувсизликдан униб чиқмади. Шунга қон босимим кўтарилиб турганда “1000 метрга аччиқ қалампир экасизлар”, деган топшириқ бериб, роса аччиғимни чиқаришди. Яхшиям бу топшириқ бизнинг зиммамиздан олиниб, катта фермерларга юклатилибди. Йўқса, униб чиқмаслигини кўра била туриб ҳам эктиришарди. Хўп, мана экилган экинларимиз тақсимоти: 2000 м.кв. саримсоқ, 1000 м.кв. (кўкармаган) пиёз, 1000 м.кв. ошқовоқ (ярми кўкарган), 1000 м.кв. картошка, 2000 м.кв. мол лавлаги, 3000 м.кв. маккажўхори (мол ўти). Йўналишимиз боғдорчилик бўлгани учун баҳорда экинлар оралатиб 320 туп олма, 60 туп олча кўчати экдим. 90% барг чиқарди.\n– Шу кунгача бўлган чиқимларингизни ҳисоблаб бера оласизми?\n– Мен ҳисоб-китоб юритмайман. Эсимда қолганларини айтиб бера қолай. Булар менинг шахсий чўнтагимдан, оила бюджетидан чиқарилган чиқимлар: Суғориш учун насос харажати 100 минг сўм, ер суришга 500 минг, суриш учун ёқилғи 300 минг, ер текислашга худди шу миқдорда 500 минг + 300 минг, саримсоқ экиш учун ёлланма ишчиларга 500 минг, минерал ўғит 600 минг, маҳаллий ўғит 100 минг, олма ва олча кўчати баҳоси 700 минг, картошка уруғи 50 кг.ми 100 минг, пиёз уруғи 60 минг, 100 кг. Макка уруғи 300 минг, саримсоқ уруғи 1 млн.300 минг сўм харажат қилинди. Оиламиз билан қилган меҳнатимизни пулга ҳисобламаяпман.\n– Оилангизда неча киши маош олади?\n– Икки кишига ойлик ёзилади. Бироқ ойлик олмаймиз.\n– Ёзилган ойлик маошининг 49%и қўлга тегади, 51% турли солиқлар учун ушлаб қолинади. Ўша 49%ни ҳам олмаймиз. Банкдаги ҳисоб рақамимизда туради. Чунки ҳисобимизда пул турмаса, турли тўловларга инкасса қўйилганда қарз бўлиб қолсак, фоизи билан тўлашимиз керак бўлади.\n– Масалан қандай тўловлар?\n– Ер солиғи, даромад солиғи, сувдан фойдаланганлик учун бадал, Пенсия жамғармаси, “Қишлоқхўжаликкимё” ОАЖдан олган минерал ўғитнинг тўлови ва ҳоказо.\n– Солиқларга қанча тўланади?\n– Ўтган йили ҳосилдан гектарига 5 млн. сўм топширишни талаб қилишган эди. Шу пул ҳисобимизда туради. Шундан солиқларга ушлаб қолинади. Ер солиғи ойига 50 000 сўм. Қолганларини билмайман. Ҳисобчим билади.\n– Бундан ташқари, норасмий пул ундиришлар бўлганми?\n– Доим бўлган. Наврўз байрамида гектарига 30 000 сўм, Маҳалла посбони назорат пунктини таъмирлашга 30 000 сўм, Ички ишлар участка нозирининг шахсий турар жойини таъмирлашга 30 000 сўм, Тошкентда бўлган қишлоқ хўжалиги маҳсулотлари ярмаркаси учун 100 000 сўм пул ундиришди. Ҳеч қандай квитанция беришмади. Кузда 10 туп лимон кўчатини 320 000 сўмга оласизлар, деган топшириқ келган эди. Биз иссиқхонамиз йўқ, қишда қуриб қолади, деган баҳонада олмадик. Кейин мактаб директорларига мажбуран тарқатишди. Айтишларича, қуриган кўчатни 32 000 сўмдан пуллашибди. Мактабда ўқувчилар совқотиб ўтиришди, лимонни қаерда ўстиришади.\n– Сиз касаба уюшма аъзосимисиз?\n– Ўзлари аъзо қилиб қўйишган бўлса керак. Ойлик маошимиздан касаба уюшмасига 1 % аъзолик бадали ушлаб қолишади. Фақат шуни биламан. Касаба уюшмасининг қанақа ташкилот эканидан хабарим йўқ.\n– Сиз мажбурий меҳнат ҳақидаги қонунлар билан танишмисиз?\n– Бу йил Президентимизнинг ўқитувчи, врач ва талабаларни мажбурий меҳнатга жалб қилмаслик тўрисидаги фармонини эшитдим. Шундан бери улар далага, кўча супуришга чиқарилмади. Фақат шуни биламан. Бошқа қонунлардан хабарим йўқ.\n– Қандай муаммоларингиз бор?\n– Фермерларда эркинлик йўқ. Қайси экинни қачон, қанча экишни ҳокимият белгилаб беради. Ёқилғи, минерал ўғит, уруғлик каби нарсаларни ўзлари хоҳлаган нархда бизга мажбуран беришади. Биз етиштирган маҳсулотни эса паст баҳода ярмаркаларда сотишга буйруқ беришади. Бу йил мен аниқ банкрот бўламан. Еримнинг 25 % қисмидагина экин униб чиққан. 75%и бўш ётибди. Такрор экишга харажатим ҳам йўқ, кечикиб ҳам кетяпман. Экканим билан сув йўқ, барибир униб чиқмайди ёки қуриб қолади. Бу йил кузда ҳосилдан қанча нақд пул топширишимни билмайман. Ўтган йил 5 млн. қилиб белгилашган эди. Бу йил ундан кам бўлмаса керак. Банкдаги ҳисобимда ўтган йилдан қолган 450 минг сўм қарзим бор экан. Бу қарз қаердан пайдо бўлганини сўраб бир неча бор мурожаат қилдим. Саволимга ҳалигача аниқ жавоб ололганим йўқ.\nСуҳбат 2018 йил 27 майда фермер хўжалигининг полизида (боғида) олиб борилди.\ndata-title="Ўзбек фермери: Бу йил банкрот бўламан" data-description="<p style="text-align: left;">Ўзбек фермерлари қоғозда мустақил субъектлар ҳисобланишса-да, амалда бутунлай ҳокимиятга қарамдирлар. “Элтуз” Хоразм вилоятида боғдорчилик қилаётган фермер билан гаплашди. ..." data-image="https://eltuz.com/wp-content/uploads/2018/06/rasm3956.jpg" data-url="https://eltuz.com/elak/206048/" data-services="facebook,odnoklassniki,twitter,telegram" data-counter="ig">\nИстанбул шаҳрида яшаëтган Ўзбекистон ватандоши 27 ёшли Маъбуд Носиров хотини 25 ёшли Зарифа Шокировани пичоқлаб ўлдирди. Фото: hurriyet.com ўнгдан ...\n“Smile Lux”нинг найчали ичимликка эгалик учун кураши\nЎзбекистоннинг кенгайиб бораётган яхна ичимликлар бозори, ўнлаб ўзаро рақобатдош ширкатларнинг тобора шиддатли жанг майдонига айланмоқда. Айни жараёнда “Smile Lux” ...\n12 апрел 2015\nЛола учун… калишлар\nСизга аэропортда ёки ўзбек чегарасининг бошқа қисмида декларациялар тўлдиришга тўғри келганми? – дея савол беради журналист Қудрат Бобожонов. Тўғри, ...\n5 октябр 2018\nПрезидент эски матбуот котибини янгисига алмаштирмоқчи\n26 августгача президент девони деб юритилган тузилма эндиликда президент администрацияси деб аталмоқда. Шу админстрация раҳбар ўринбосари, президент матбуот котиби ...


Владимир Путин ва Дональд Трамп июль ойида учрашиши мумкин - Халқ сўзи\nВладимир Путин ва Дональд Трамп июль ойида учрашиши мумкин\n16:46 21 Июнь 2018 Дунё\nАҚШ Президенти Дональд Трамп унинг маъмурияти Россия билан алоқаларни яхшилашни хоҳлаётганини билдирди.\nАҚШ Президенти бу ҳақда Миннесота штати Дулут шаҳрида ўз тарафдорлари олдида чиқиш қилган пайтда айтиб ўтди. Мазкур тадбир маҳаллий телекомпаниялар томонидан тўғридан-тўғри трансляция қилинди.\n“Мен сизларга бир нарсани айтмоқчиман. Биз Россия билан яхши бўлишни истаймиз”, деди у.\nЯқинда The Washington Post нашри эса Оқ уйдаги манбаларига асосланиб, Трампнинг Владимир Путин билан шу йил июль ойида Европада учрашиши кутилаётгани ҳақида хабар берди. Аниқроғи 11-12 июль кунлари Брюсселда бўлиб ўтадиган НАТО саммитидан олдин ёки Дональд Трампнинг Буюк Британияга амалга оширадиган ташрифидан кейин. The Times мулоқот манзилига энг асосий даъвогар Австрия пойтахти Вена эканлигини маълум қилди. Чунки айнан шу шаҳарда Россия ҳам, АҚШ ҳам аъзо бўлган ЕХҲТ бош қароргоҳи жойлашган.\nРоссиянинг “Интерфакс” ахборот манбаси эса АҚШ раҳбарининг миллий хавфсизлик бўйича ўринбосари Жон Болтон келгуси ҳафтада АҚШ ва Россия президентлари учрашувига тайёргарлик кўриш доирасида Москвага келиши ҳақида хабар тарқатди.\n19 июнь куни Россия Президенти матбуот котиби Дмитрий Песков Путиннинг Трамп билан мулоқоти ҳақида ҳозир ҳам бирор аниқ нарса йўқ эканлиги, уларнинг НАТО саммитигача учрашиш варианти кўриб чиқилмаётгани ҳақида маълум қилган эди.


“Бакиевларни Тожикистондан қидириш хато”\nТожикистон мухолифати вакиллари Қирғизистон собиқ президентининг укаси Жаниш Бакиев Тожикистонда эканига оид иддаоларни рад этмоқда.\nҚирғизистонлик сиёсатшунос Александр Князев ҳокимиятдан ағдарилган президент Қурмонбек Бакиевнинг укаси Жаниш Бакиев тожикистонлик собиқ дала қўмондони Саламшо Муҳаббатов паноҳида яшириниб юрганини даъво қилмоқда.\nКнязев 12 июл куни Бишкекда бўлиб ўтган матбуот анжуманида Жаниш Бакиев ҳақида айтганлари аниқ манбалардан олинганини билдирди.\n- Бизга шундай аниқ маълумотлар берадиган манбалар бор, лекин қоидага кўра, улар ошкор қилинмайди. Лекин шуни айтиш мумкинки, ўтган беш йил мобайнида у Тожикистондан Қирғизистонга ўтадиган наркотрафикнинг 100 фоизини назорат қилиб келди. Табиийки, алоқалар бўлган. Шу бизнес билан боғлиқ алоқалар, шахсий алоқалар ҳам бўлган. Табиийки, у бугун ўша каналларига ёрдам сўраб мурожаат қилган. Албатта аниқ географик номлар ва исмларда хато қилган бўлишим мумкин. Лекин алоқалар борлигига ҳечам шубҳам йўқ, дейди Александр Князев.\nУнга кўра, Жаниш Бакиевни собиқ тожик мухолифат собиқ лидерларидан бири Саламшо Муҳаббатов яширган.\nБироқ собиқ мухолифат етакчиларидан бири, ҳозирда Тожикистон Ислом уйғониш партияси масъулларидан бири Ҳикматулло Сайфуллозода бу даъволарда асос йўқлигини айтади.\n- Минтақа элитаси ягона ғоя, ягона минбар ва ягона сиёсатни илгари сурган бир вақтда собиқ президент Бакиев ва унинг яқинлари билан собиқ тожик мухолифати ўртасида қандай алоқа бўлиши мумкин? Собиқ тожик мухолифати етакчиси шундай шахсларни бугун ўз паноҳига ола оладими? Йўқ албатта, чунки қарашлар турли. Шунинг учун Князевнинг айтганларида асос йўқ. Бу ерда мақсад битта - Тожикистонни Қирғизистондаги қонли воқеаларда қўли борликда айблаш ва уни халқаро ҳамжамият олдида ёмонотлиқ қилиш, вассалом, дейди Сайфуллозода.\nУ Тожикистон расмийлари Князевга жавоб қайтариши шарт, деб билади. Бироқ расмий Душанбе ҳозирча бу хабар юзасидан муносабат билдирганича йўқ.\nТожикистонлик сиёсатшунос, бу мамлакат миллий хавфсизлик қўмитасининг собиқ масъули Абдулло Ҳабибов Бакиевлар оиласи қаерда эканини билиш ҳамма учун муҳимлигини айтади.\n- Жумладан, Князев учун ҳам муҳим. Лекин Бакиевларни Тожикистондан қидириш хатодир. Чунки улар Тожикистондан ҳеч қачон бошпана топа олмайди. Бундай гапларни тарқатишдан мақсад Тожикистон ва Қирғизистон муносабатларини бузишдир, дейди тожикистонлик сиёсатшунос Ҳабибов.\nМустақил таҳлилчи Парвиз Муллажонов эса Князев руспараст шахс эканини айтиб, уни Россиянинг Марказий Осиёдаги ролини кучайтириш тарафдорларидан бири, деб билади.\n- Ҳозирда кўпчилик Қирғизистондаги воқеаларда Москванинг қўли борлигига шубҳа қилмайди. Шу нуқтаи назардан Князев ва унга ўхшаган кишилар одамларни чалғитиш ва Россияни сувдан қуруқ чиқариш ниятида қонли воқеаларнинг сабабчиси бошқалар деб кўрсатишга уринмоқда. Масаланинг бошқа жиҳати, бўлиб ўтган воқеаларда Қирғизистон муваққат ҳукуматининг ҳам хатоси бор. Қирғизистонда юз берган воқеалар этник можаро эмаслиги, балки ўзбеклар қатлиоми эканига оид фактлар тўпланмоқда. Шу нуқтаи назардан, Қирғизистон муваққат ҳукумати ўзидаги гуноҳларни бошқаларга юклаш ва трибуналга чақирилишдан қутулиб қолиш учун шундай уринишлар қилаётган бўлиши ҳам мумкин, дейди мустақил таҳлилчи Парвиз Муллажонов.


Ўқувчиларнинг уюшган ҳаракат фаоллигига доир гигиеник вақт меъёрлари\nЖисмоний тарбия дарслари махсус гуруҳ ўқувчиларини жисмоний тарбиялашнинг асосий шакли ҳисобланади. Дарс¬лар ҳафтасига 2-3 марта 45 дақиқадан ўтказилиши лозим. Маш¬ғулотнинг бошланғич қисмида шуғулланувчиларнинг кайфияти аниқланади. Ўз-ўзини ва томир уришини назорат қилиш машқи ўтказилади. Махсус тиббий гуруҳга киритилган мактаб ўқувчилари учун жисмоний тарбия дастурида, асосий гуруҳнинг ўқув дастурига қараганда тезлик, куч ва чидамлилик учун бажариладиган машқлар чегараланиши, юриш ҳамда югуришда масофалар қисқартилилиши керак. Қў¬шимча равишда нафас машқ¬лари бўлими киритилади. Қо¬матни тўғри шакл¬лантириш машқлари гуруҳидаги материал ва орқа ҳамда қорин мушакларини мустаҳкамлаш машқ¬лари кенгайтирилади. Тир¬машиб чиқиш ва акробатика батамом чиқариб ташланади. Шу билан бирга дастурга ўртача тезликда юриш билан навбатлаш керак бўлган ҳар хил сакрашлар киритилади ва тинчлантирувчи ҳамда нафас машқлари билан тугалланади. Дастурга асосан, гимнастика машқлари, енгил атлетика, чанғида учишни ўрганиш, серҳаракат ҳамда спорт ўйинлари элементлари киради. Жисмоний тарбия машқларининг мажмуи, услублари, МТГ машғулотларини ташкил этишдаги турли шакллар қанча кўп бўлса, кўп касалланадиган болаларнинг жисмоний тарбия билан боғлиқ жараёнлари шунчалик самарали бўлади. МТГга кирувчи болалар билан жисмоний тарбия машқларини ўтказиш алоҳида хусусиятларга эга. Бу ўқувчилар гуруҳлари, шифокор хулосаси бўйича шаклланади ва мактаб директорининг буйруғи билан расмийлаштирилади. МТГдаги машғулотларни мажмуий баҳолаш мезонлари – шифокорлик, педагогик назорат турларидан биридир. Ўқувчини МТГга киритишнинг асосий мезонларидан бири – организм функциясининг бузилиш даражасини ҳисобга олган ҳолда ташҳис қўйиш ҳисобланади.\nКейинги мезон – жисмоний тайёргарлик даражасини аниқлаш бўлиб, бемор боланинг индивидуал хусусиятларини ҳисобга олиш зарур. Бундай текширувларни педагог шифокор билан ҳамкорликда, саломатлик ҳолати таҳлилларига асосланган ҳолда ўтказиши мумкин. Танлаб олишнинг яна бир муҳим мезонларидан бири – марказий асаб тизими (МАТ)да бузилишлар бўлган ўқувчиларни функционал текширувдан ўтказиш бўлиб, бу тадбирга ҳаракатли реакцияларнинг кўп хусусият¬лари боғлиқ бўлади. Марказий асаб тизимида носозлиги мавжуд бўлган боланинг ҳолатини ҳисобга олиш, жисмоний тарбия машқлари ёрдамида самарали кўмаклашиш учун истисносиз муҳимдир. Жисмоний тарбия ўқитувчиси болаларнинг саломатлик ҳолатини кузатиб бориши, машғулотлар пайтида ижобий ҳис-ҳаяжонга тўла муҳитни яратиш учун барча воситалардан фойдаланиши ва шу орқали боланинг ўз кучига ишонч ҳосил қилишига рағбатлантирмоғи лозим. МТГга (махсус тиббий гуруҳ) танлаб олинган болаларнинг муҳим мезонларидан бири – уларнинг ташқи муҳити омилларини баҳолашга хизмат қилади: ҳаёт шароитлари, овқатланишнинг хусусиятлари, мактабда ва уйдаги руҳий иқлим ва ҳоказо.\nМТГ МАШҒУЛОТЛАРИНИ ТАШКИЛ ЭТИШНИНГ\n1. Машғулотларнинг қўшимча дарслик шакллари (дарсгача ва ундан сўнг).\nСаломатлик ҳолатида чекланишлари мавжуд бўлган болалар жисмоний тарбия билан бевосита мактабда шуғулланишади. Бундай машғулотлар кун тартибида режалаштирилади, дарсгача ёки ундан сўнг ҳафтасига икки марта 45 дақиқадан ёки ҳафтасига 3 марта 30 дақиқадан ўтказилади. Жисмоний тарбиянинг қўшимча дарслари тез ва узоқ вақт касалланадиган МТГга кирган болалар учун куннинг иккинчи ярмида, шифокорлик-педагогик назорати мавжуд бўлган ҳолларда ва кўнгилли ёрдамчилар (волонтёрлар) иштироки билан анча самарали бўлади. Жисмоний тарбия масалаларини ҳаётга жорий этишда тақсимлашларнинг индивидуаллашуви, нафақат тез касалланадиган гуруҳлар ичида, ҳатто бир-бирига ўхшаш ташҳислари ва турли ёшда бўлсалар ҳам, бироқ ўша-ўша бир хил ўқувчига нисбатан, ўзининг захирали имкониятларини машғулотлар давомида ўзгартирган ва тайёрлов гуруҳига ўтишга шайланган болаларда муҳим аҳамият касб эта бошлайди. Қўшимча дарсларда қўлланиладиган услублар қанчалик турли-туман бўлса, бундай машғулотларнинг самарадорлиги ҳамда нафи шунча юқори бўлади. Амалиёт шуни кўрсатмоқдаки, мактаблардаги бу каби машғулотлар шакли, кўпинча бошланғич синф ўқувчилари учун ўтказилади. Негаки, юқори синфлар ўқув машғулотларининг кун тартиби шундоқ ҳам анчагина юкламаларга эга.\n2. Машғулотларнинг дарслик шакллари (индивидуал-табақалашган ёндашув ва касалланган болаларнинг интеграцияси).\nКўпинча, саломатлигида чекланишлари бўлган болалар жисмоний тарбия машғулотларида соғлом болалар билан иштирок этишади. Саломатлик ҳолатидаги бузилишлари бўлган болаларнинг соғлом болалар гуруҳидаги интеграцияси ўзининг мураккабликларига эга. Булар индивидуал ёндашувларни амалга оширишдаги қийинчиликлар, ўз кайфиятининг назорати ва юкламаларнинг тақсимланишида намоён бўлади. Жисмоний тарбия ўқитувчиси дарсда, асосий гуруҳ билан бундай машғулотларни фақат тиббий ходим ёки волонтёр бўлган ҳоллардагина ўтказиши мумкин.\nМТГдаги болалар машғулотининг самарадорлигини баҳолаш мезони – бу мазкур болаларнинг тайёрлов гуруҳига ўтишдан иборатдир.\n3. Даволаш физкультураси иштирокидаги машғулотлар (ДФК).\nСурункали касалликлари мавжуд болалар учун ДФК даволаш-профилактика муассасаларида мутахассис – тиббий ходимлар, услубчилар томонидан ўтказилади. Саломатлиги яхшилана боришига қараб, болалар ўз синфидаги соғлом болалар билан маш-ғулотлар ўтказиши мумкин. Бунда улар машғулотларнинг дарслик шакллари шароитига амал қиладилар. Саломатликда чекланишлари бўлган болалар учун ҳаракатли тартиб фойдали. Улар сайр қилиш, яқин атрофга саёҳат, жисмоний машқлар, рақслар, ҳаракатли ўйинлар, чиниқиш, яъни кўникмали жисмоний тарбия (КЖТ) воситаларидан фойдаланишлари мумкин.\nҲаракатли тартиб давомийлиги об-ҳаво, ҳаво ҳарорати ўқувчиларнинг жисмоний ҳолатига боғлиқ ҳолдаги кундалик сайрларни ўз ичига олади. Шу маънода тақсимланган жисмоний юкламалар ва ҳис-ҳаяжонларга бой бўлган ҳолатларни таъминловчи яқин туризм ниҳоятда ижобий ҳодиса сифатида ўзини оқлаган. У ёрдамида организмнинг асаб тизимидаги зўриқиш ҳолларидан фориғ бўлиб, умумий жисмоний тайёргарлик ошади. КЖТдаги жисмоний машқлар соғломлаштириш, умуммустаҳкамловчи даволовчи машқлар, йўқотилган функциялар максимал даражада тикланишига йў¬налтирилган, компенсацияларни шакллантириш ва ҳаракатли сифатларни ривожлантиришни (куч¬лилик, чаққонлик, тезкорлик, эгилувчанлик, чидамлилик каби) ўз ичига олади. Мана шу изчилликдаги машқларни қўл¬лаш заифлашган организм учун соғломлаштирувчи, ривожлантирувчи таъсирни таъминлайди. Жисмоний машқларни танлаш жисмоний тарбиянинг асосий жиҳатлари билан боғлиқ ҳолда амалга оширилади. Индивидуал тартибда бажариш мумкин бўл¬ган, енгил тақсимланадиган жисмоний машқлар танлаб олинади, улар кўникмали имкониятларни шакллантиришга йў¬нал¬тирилган бўлиб, шикастланган мушакларнинг тикланишини рағбатлантирувчи, мушакли гуруҳлар ҳамда таянч-ҳаракатли аппарат каби бошқа функционал тизимларни ҳам бузилган функ-ция¬ларини тиклайди.\nМашғулотлар жисмоний тарбия ўқитувчилари, тренерлар, ДФК ўқитувчилари каби умумий ва қисман патология асослари, нормал ва патологик анатомия ҳамда физиологиянинг хусусиятлари, КФД услубиёти ва назарияси қонуниятлари, нозология¬га тегишли равишдаги қонуниятларни яхши билувчи мутахассислар томонидан олиб борилади.\nҲаракатли фаолликнинг ривожланиши КЖТда умумий жисмоний тарбия услублари асосида негизланади. Жумладан, куч имкониятларини тарбиялаш учун чексизлик саъй-ҳаракатлари услубини кўплаб такрорлаш орқали, мусобақали ва ўйинли услубларга куч характердаги машқларни киритган ҳолда қўллаш мақсадга мувофиқдир. КЖТнинг услублари ҳақида бўлимларда муфассал тўхталиб ўтилади.\nТезкорлик – такрорий, ривожланувчи машқлар, ўйинли ва мусобақали усуллар орқали ривожлантирилиши мумкин.\nЧидамлилик бир маромдаги, узлуксиз, такрорий, танаффусли машқлар, ўйинли ва мусобақали усуллар орқали ривожлантирилади.\nЭгилувчанлик маҳаллий (машқ¬лар алоҳида олинган бўғинларнинг ҳаракатини ривожлантиришга йўналтирилган бўлади), интегралли (машқлар ҳаракатлар бўғинлар тизимида кенг қулоч ёйиши учун йў¬налтирилган, ҳаракатли вазиятларга боғлиқ ҳолда тана ҳолатини ўзгартиришга имкон берадиган), ўйинли ва мусобақали усуллар орқали ривожланади.\nЧаққонлик махсус машқлар – мушакли саъй-ҳаракатларнинг дифферен¬циаллашиши, бўш¬лиқни дифференциаллаштириш, қобилиятни такомиллаштириш, вақт давомида ҳаракатларни дифференциялаш, мувозанатни сақлаш функцияларини такомиллаштириш, тақсимланган зўриқишлар ва бў¬шашишлар уйғунлиги ёрдамида ривожлантирилиши мумкин. Ўз ичига югуриш, тўп отиш, тепага кўтарилиш каби чаққонлик эстафеталари ҳам яхши фойда беради.\nКЖТ машғулотларида янада кўпроқ самарадорликка эришиш учун жисмоний тарбиянинг услублари ва турли воситаларидан фойдаланиш тавсия этилади. Сабаби, фойдаланилаётган воситаларнинг кўникмали турлилиги ва уларни ўз вақтида навбатлаштириб туриш ижобий физиологик самарани оширади ҳамда машғулотларга қизиқиш уйғотиб, ҳис-ҳаяжонли муҳитни яратади, чарчоқнинг олдини олади.\n№ 4, 25.01.2013 « орқага


Заргарлик – қадимий санъат - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 11 Январ 2018\tКӯришлар: 1532\nХалқ ҳунармандчилиги ҳам миллий бойлигимиз. Асрлар қаъридан бизгача етиб келган халқ ҳунармандчилиги намуналарига сайқал бериш – бугунги куннинг долзарб масаласига айланганлигини давлатимиз сарварининг ташаббусидан ҳам билса бўлади. Халқ ҳунармандчилиги намуналарида бизнинг миллий қадриятларимиз акс этиши, табиий.\nКўҳна тарихга бир қур назар солсангиз, инсоният ўз тараққиётига юз минглаб эмас, балки миллион-миллион йиллар давомида эришган. Дастлаб инсонлар ҳаёт учун зарур бўлган иш қуролларини тошдан ясашни билиб олдилар. Тошдан ясалган қуроллар ҳам миллион-миллион йиллар ўтиши билан такомиллашиб борди. Бронза асрига келиб эса, инсоният илк маърифатга юз бурди. Ҳунармандчиликнинг кўплаб тармоқлари: кулолчилик, ҳайкалтарошлик, дурадгорлик, ганжкорлик, ўймакорлик, наққошлик, хаттотлик, рассомлик, мисгарлик ва заргарлик бирин-кетин шаклланди.\nБронза асрининг энг муҳим ҳунармандчилик намуналаридан бири заргарликдир.\nЗаргарлик каломини эшитган кишининг кўз олдида, дарҳол, турли-туман зебу зийнатлар ва тақинчоқлар намоён бўлади. Заргарлик санъати ҳам мисгарлик сингари Шарқ мамлакатлари – Марказий Осиё, Туркия, Озарбайжон, Эрон, Ҳиндистонда қадим замонлардан буён кенг тарқалган бўлиб, маълум ва машҳурдир. Олис тарихга эга бўлган заргарлик санъатининг вужудга келиши, асосан, олтин, кумуш, мис ва бошқа рангли металлар ҳамда ложувард, гавҳар, ақиқ, мармар каби қимматбаҳо тошларнинг кашф этилишига боғлиқдир.\nБронза асрида равнақ топган заргарлик секин-аста дунё бўйлаб, кенг тарқала бошлади. Давру замонлар ўтиши билан ривожланиб, жаҳоннинг барча минтақаларига ёйилди.\nЗаргарлик буюмлари, асосан, аёллар учун ясаларди. Заргарлик санъати кишидан нафислик ва юксак дид билан ишлашни талаб этади. Шунинг учун, заргарларимиз зеб-зийнатларни ясашда аёлларимизнинг талаб ва эҳтиёжларини ҳисобга олган ҳолда, ўзларининг бор маҳоратларини намоён этардилар.\nЗаргарлик ва мисгарлик санъати Марказий Осиёда яшовчи халқларда, асосан, хоразмликлар орасида кенг тарқалган бўлиб, улар ҳамон қўшиқчилик санъати каби мисгарликда ҳам етакчилик қиладилар.\nСерқуёш ўлкамизда заргарлик санъати кенг тарқалган маънавий бойликларимиз сирасига киради.\nЗаргарликни қайта тиклаш республика Маданият вазирлигининг муҳим вазифаларидан биридир. Республика Фанлар академияси этнография, археология ва тарих институти ходимлари бу борада кўп ишларни бажаришмоқда.\nЎтган асрнинг 40-90-йиллари орасида аёл заргарларимиз жуда кўпчиликни ташкил этарди.\nЧунончи ҳозирги Жомий ноҳиясига қарашли Киров номли жамоа хўжалигидаги Қараланг ва Лоҳутий қишлоқларида истиқомат қилган Иқбол заргар, Ойхон заргар, Қизларгул заргар, Ўрозгул заргар, ҳозирги Хуросон ноҳиясининг Қараманди қишлоғида яшаб ўтган Зулфия заргар, Майна заргар, Мақа заргар, Ойқиз заргар, Санобар заргар, Тоғайгул заргар каби қўли гул ҳунарманд аёлларимиз тошкўмирнинг чўғида турли маъданларни, афғоний ҳамда пошшойи тангаларни эритиб, улардан нафис зебу зийнатлар, аёлларимиз учун турли-туман тақинчоқларни сифатда беқиёс қилиб ясаганлар. У даврда миллий тақинчоқларга эҳтиёж ва талаб катта эди.\nОнамнинг эслашларича, у момом келинлик пайтида, яъни ўтган ХХ асрнинг 20-йилларида собиқ Кўктош ноҳиясига қарашли «Ганда» қишлоғида истиқомат қилган Намоз заргарга шогирд тушган бўлиб, у нафақат, Ҳисор беклигида, балки бутун Бухоро амирлигига донғи кетган буюмлар ясаган экан.\nЗаргарликнинг яна бир маскани - Қараманди қишлоғи, у ерда Кўган бобонинг аёли – Ойқиз заргар бўлиб, ХХ аср 20-30-йилларидаги энг машҳурлардан бири эди.\nОйқиз заргар ўша оғир йиллари ўз меҳнати билан оиласини боқарди. Ҳозир у кишининг ягона фарзанди, нуроний отахон Ҳожимурод Рўдакий ноҳиясининг Лоҳур қишлоғида истиқомат қилади.\nЯна заргар момоларимиздан бири - Санобар заргар бўлиб, у киши қарамандилик, ўз даврининг таниқли чавандозларидан бири Дўстназар бобо Хўшназаровнинг умр йўлдоши эди.\nҚараманди қишлоғида заргарлик мактабининг устозларидан яна бири - Зулфия заргар Алимардон сўфи қизи эди. У киши ўз даврининг машҳур заргарларидан бўлган.\nМашҳур заргарларимиздан яна бири - Арғувон заргар бўлиб, у кишининг умр йўлдоши Тўрақул бобо эди. Ҳозир уларнинг Абдуғаффор ва Эшонқул исмли ўғиллари ҳаётдир.\nЎрозгул заргар Зулфиқор қизи ҳам асли қарамандилик бўлиб, ҳаётининг сўнгги йиллари Хуросон ноҳиясининг Шаршар қишлоғида ўтган. Унинг кўпдан-кўп фарзандлари ҳали ҳаёт қайдида.\nМайна заргар қўли гул бўлиб, ҳаёти, асосан, Қараманди қишлоғида ўтган, турмуш ўртоғи Абдулло бобо эди, улардан ягона фарзанд - қизи Мақа қолган. Мақа ҳам улғайгач, она касбини эгаллаб, заргарлик даражасига етишади.\nТоғайгул момо Икром қизи ҳам - таниқли заргарлардан бири. Тоғайгул заргарнинг ота-боболари ҳам аслида Қарамандидан бўлади. У киши улғайгач, ўсмирлик пайтидаёқ Зулфия заргарга шогирд тушиб, заргарликнинг сир-асрорлари билан ошно бўлади. Вақт ўтиши билан ўзи ҳам истеъдодли заргарлардан бўлиб етишади. Вақти келиб, кўрқудуқлик мулло Ҳамид бобога ҳаёт риштасини боғлайди. Ҳозирги кунда, заргар холамиз бир этак неваралар даврасида кексалик гаштини сураётган заргар момо ясаган антиқа тақинчоқларни томоша қилиб, у кишининг санъатига тан бермай илож йўқ.\nТоғайгул момо ўз қўллари билан ясаган аёлларнинг кўкрак қисмига тақиладиган туморча ва синсила, бурунга тақиладиган лати, қулоққа тақиладиган балдоқ, қўшалоқ сирға, баргак, тиллақош ва қасаба, билакка тақиладиган билакузук, бўйинга тақиладиган томоқмунчоқ, оёққа тақиладиган ўйингунти каби турли-туман тақинчоқларни ва аёлларимизнинг зебу зийнатларини кўриб, кўзимиз қувонди.\nБу ноёб санъат асарлари Тоғайгул заргар онамизнинг зукколиги туфайли, бундай қимматбаҳо осори атиқаларнинг авайлаб асралиши ва келажак авлод учун эҳтиёт қилиниши, ғоят мақтовга лойиқ хизматдир.\nХалқ ҳунармандчилигига эътибор қаратиш – бугунги кунда долзарб масалалардан бирига айланган бўлиб, ёшларимизни ватанпарварлик, миллий қадриятларимизга ҳурмат-эҳтиром кўрсатиш руҳида тарбиялаш, уларнинг ўзлигимизни англашларида муҳим аҳамият касб этиши, табиий.\nХуросон ноҳиясидаги 3-ўрта умумтаълим муассасаси тарих-ҳуқуқ фанлари ўқитувчиси.


Ўзбекистон Франция Тараққиёт агентлигининг 150 млн евро маблағини жалб қилди\n10:58 / 29.11.2018 4688\nЎзбекистон ҳукумати Франция Тараққиёт агентлиги (ФТА)нинг бюджетни қўллаб-қувватлаш учун 150 миллион евро миқдоридаги маблағини жалб этди.\nЎзбекистон президентининг «Франция Тараққиёт агентлиги иштирокида «Иқтисодий бошқарувни такомиллаштириш дастури» лойиҳасини амалга ошириш чора-тадбирлари тўғрисида»ги қарори лойиҳаси муҳокама учун қўйилди.\nҲужжатда қайд этилишича, 2018 йил 22 ноябрда Франция Тараққиёт агентлиги (ФТА) директорлар кенгаши томонидан Ўзбекистон Республикасига Осиё Тараққиёт банки кўмагида ишлаб чиқилган, «Иқтисодий бошқарувни такомиллаштириш дастури» лойиҳаси доирасида бюджетни қўллаб-қувватлашга 150 млн евро миқдорида қарз ажратиш тасдиқланди.\nКредит олти йиллик имтиёзли давр билан 20 йил муддатга берилди. ФТА қарзи Ўзбекистон Давлат бюджети харажатларини молиялаштириш учун тақдим этилмоқда.\nФранцияда 102 ёшли кампир 92 ёшли кампирни ўлдирганини тан олди


Умар розияллоҳу анҳу: Ҳижрий тарих йўлга қўйилиши ва амирулмўъминин номини олиши\nBy Исмоил Муҳаммад Яъқуб on 12/12/2017 ТАРИХ УМАР ХУЛАФОИ РОШИДИНЛАР\nҲижрий йил ҳисобини биринчи бўлиб йўлга қўйган Умар розияллоҳу анҳу бўлди. Бунинг сабаби ҳақида бир қанча ривоятлар келтирилади. Маймун ибн Меҳрондан ривоят қилинишича, Умар ибн Хаттобга шаъбон ойига тегишли бир васиқа келтирилди. Шунда Умар: “Бу ўтган шаъбонми, келаси шаъбонми ё ҳозирги шаъбонми?”, деб сўради. Сўнг Расулуллоҳ соллаллоҳу алайҳи ва салламнинг саҳобаларини йиғиб, уларга: “Одамлар учун аниқ-тиниқ бир йил ҳисоби қилинглар”, деди. Кимдир румликлар йил ҳисобини олайлик, деди. Унга жавобан бу жуда узун тарих эканини, улар Зулқарнайн давридан йил ҳисоби олишгани айтилди. Кимдир форслар йил ҳисобини олайлик, деди. Унга, қачон улардан бир подшоҳ тахтга чиқса, ўзидан аввалги барча нарсани йўққа чиқаради, дейилди. Охири саҳобаларнинг фикри Расулуллоҳ соллаллоҳу алайҳи ва саллам Мадинада қанча турганларини аниқлашга тўхтади. У зот ўн йил турганларини аниқлашди, шундан сўнг йил ҳисобини у зотнинг ҳижратларидан бошладилар.\nУсмон ибн Убайддан ривоят қилинишича, Саид ибн Мусайяб шундай дейди: Умар ибн Хаттоб розияллоҳу анҳу муҳожирлар ва ансорларни йиғиб: “Тарихни (йил ҳисобини) қачондан белгилаймиз?”, деб сўради. Али ибн Абу Толиб розияллоҳу анҳу: “Расулуллоҳ соллаллоҳу алайҳи ва саллам ширк еридан чиқиб, ҳижрат қилган кунларидан”, деди. Шундан сўнг Умар ибн Хаттоб шу вақтдан йил ҳисобини ёздирди.\nСаид ибн Мусайяб айтади: Биринчи бўлиб йил ҳисобини ёздирган Умар ибн Хаттоб бўлди. Халифалигидан икки ярим йил ўтганида у Али ибн Абу Толиб маслаҳати билан муҳаррамнинг ўн олтинчи куни тарихни ёздирди.\nИбн Ҳажар саҳобаларнинг йил ҳисоби бошланишини Пайғамбар соллаллоҳу алайҳи ва саллам ҳижратлари амалга ошган рабиул аввалдан қилмасдан, муҳаррам ойидан қилишга иттифоқ қилишгани сабаби ҳақида шундай ёзади: “Умарга маслаҳат берган саҳобалар тарих бошланиши мумкин бўлган муҳим ишлар тўртта, яъни, Пайғамбар соллаллоҳу алайҳи ва салламнинг туғилган вақтлари, пайғамбар қилиб юборилган вақтлари, ҳижрат қилган вақтлари ва вафот этган вақтлари эканини айтдилар. Сўнг туғилган ва пайғамбар қилиб юборилган вақтларининг куни аниқ эмаслигини ва бунда ихтилоф борлигини айтишди. Сўнг у зотнинг вафот этган кунлари мусулмонларда қайғу ва аламни қўзғатиши сабабли у кунни рўйхатдан чиқардилар. Натижада, у зотнинг ҳижрат қилган вақтларига тўхталдилар. Уни рабеул аввалдан муҳаррамга кўчирдилар. Чунки Пайғамбар соллаллоҳу алайҳи ва саллам ҳижратга қарорни муҳаррам ойида қилгандилар. Иккинчи Ақаба байъати зул ҳижжада бўлиб ўтганди ва бу ҳижратга қарорнинг муқаддимаси бўлганди. Мазкур байъатдан кейинги, ҳижратга азм қилганларидан сўнг биринчи ҳилол муҳаррам ҳилоли бўлди, шу боис янги тарихни муҳаррамдан бошлашга келишдилар”.\nАмирулмўъминин номини олиши\n“Расулуллоҳ соллаллоҳу алайҳи ва салламнинг халифаси” деб мурожаат қилинган Абу Бакр Сиддиқ розияллоҳу анҳу вафот этиб, унинг ўрнига Умар ибн Хаттоб розияллоҳу анҳу халифа бўлгач, дастлаб уни “Расулуллоҳ соллаллоҳу алайҳи ва саллам халифасининг халифаси” деб атадилар. Кейин мусулмонлар: “Умардан кейин бўладиган халифани Расулуллоҳ соллаллоҳу алайҳи ва саллам халифасининг халифасининг халифаси деб атаймизми, унда жуда чўзилиб кетади-ку?! Ундан кўра ҳозир бир исмга келишайлик, халифани шу билан атайлик ва ундан кейин келадиган халифалар ҳам шу ном билан чақирилсинлар”, дедилар. Баъзи саҳобалар: “Биз мўминлармиз, Умар бизнинг амиримиз”, дедилар, шундан сўнг уни амирулмўъминин (мўминлар амири) деб аташга келишдилар. У биринчи бўлиб шундай деб аталди.\nИбн Шиҳоб айтади: Умар ибн Абдулазиз розияллоҳу анҳу Абу Бакр ибн Сулаймон ибн Хайсамадан: “Абу Бакр розияллоҳу анҳу мактубини “Расулуллоҳ соллаллоҳу алайҳи ва салламнинг халифаси Абу Бакрдан” деб ёзар экан, ундан кейин Умар розияллоҳу анҳу “Абу Бакрнинг халифаси Умар ибн Хаттобдан” деб ёза бошлаган экан. Ким биринчи бўлиб “амирулмўъминин” деб ёза бошлаган?”, деб сўради. У шундай жавоб берди: “Шифо бувим – у дастлабки муҳожирлардан бўлган саҳобия эди – менга сўзлаб беришича, Умар ибн Хаттоб Ироқдаги омилига мактуб йўллаб, эътиборли ва сабр-тоқатли икки кишини менинг ҳузуримга юборгин, улардан мен Ироқ халқининг аҳволи ҳақида сўраб суриштираман, деди. Омил унинг ҳузурига Лабид ибн Рабеа билан Адий ибн Ҳотимни юборди. Улар Мадинага келиб, туяларини масжид ташқарисига боғлаб, сўнг масжидга кирдилар ва у ерда Амр ибн Осни учратдилар. Унга: “Эй Амр, биз учун амирулмўъминин ҳузурига киришимизга изн сўра”, дедилар. Амр кириб: “Ассалому алайкум эй амирулмўъминин”, деди. Умар унга: “Бу номни қаердан олдинг, эй Ибн Ос?”, деганида у: “Лабид ибн Рабеа билан Адий ибн Ҳотим келиб, амирулмўъминин ҳузурига киришимиз учун изн сўра, дедилар. Мен ҳам, валлоҳи, унга энг тўғри исм бердинглар, у бизнинг амиримиз, биз мўминлармиз, дедим”, деди. Шундан кейин “амирулмўъминин” деб ёзиладиган бўлди”. Бир ривоятда: Умар розияллоҳу анҳу: “Сизлар мўминларсиз, мен сизларнинг амирингизман”, деди ва ўзини шу билан номлади.\n “Маҳзус савоб” (1/316).\n Ҳоким, “Мустадрак” (3/14).\n Заҳабий, “Тарихул ислом” (163-бет).\n “Фатҳул борий” (7/268).\n Ибн Саъд, “Ат-табақотул кубро” (3/281).\n Шифо бинти Абдуллоҳ ал-Адвия, ҳижратдан олдин мусулмон бўлган.\n Ҳоким, “Мустадрак” (3/81). Заҳабий саҳиҳ санаган.\n “Маҳзус савоб” (1/312).\nAvvalgi maqola94-дарс. Ҳанафий фиқҳи: “Топилма, қочган қул, дом-дараксиз кетган киши, қозилик ва ажрим қилишга оид ҳукмлар” (Шайх Содиқ Самарқандий)\nKeyingi maqola Мутъа ҳақида (Бақара сураси 241-оятининг тафсири)


Турли сабабларга кўра ота-онасидан йироқда улғайган юлдузлар (фото) - 15 Ноября 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nСуббота, 04.12.2021, 22:43\nГлавная » 2021 » Ноябрь » 15 » Турли сабабларга кўра ота-онасидан йироқда улғайган юлдузлар (фото)\nМашҳурлардан кимлар асраб олинган оила ва етимхонада катта бўлгани ҳақида маълумот бериб ўтамиз.\nАсл исми Норма Жин бўлган актриса 1926 йил 1 июнда Лос-Анжелесда дунёга келган. Қизига нисбатан меҳр ва муҳаббатни ҳис қилмаган она, уни тарбиялаш учун ўзига тўқ оилага бериб юборишга қарор қилган. Қизалоқ улғайганида онаси уни қайтариб олмоқчи бўлган, аммо бу вақтга келиб руҳий касалликлар шифохонасига тушиб қолган. Шундан кейин бўлажак юлдуз яна ўзини ташлаб кетилгандек ҳис қила бошлаган. Шундан кейин у етимхонага тушиб қолган қиз, бирин-кетин асраб олган турли оилаларда яшай бошлаган. Қийин кечган болалигига қарамай, Мерилин Голливудда ўз ўрнини топишга муваффақ бўлган.\nСтив Жобс 1955 йил 24 февралда Сан-Францискода дунёга келган. Биологик ота-онаси болакай дунёга келганидан бир ҳафта ўтиб ундан воз кечган. Уни фарзандига борини беришга тайёр америкалик Пол ва Клара асраб олган. Мактаб давридаёқ электроникага қизиққан Жобс, Hewlett-Packard компанияси раҳбарининг эътиборини жалб қилган. Асраб олган ота-онаси уни қўллаб-қувватламаган, қийин кечган болалик бўлажак бизнесменнинг феъл-атворида из қолдирган. Жобс бутунлай муросасиз ва ходимларига нисбатан талабчан бўлган.\nМоделер ва ХХ асрнинг энг машҳур дизайнерларидан бўлган Габриел Boneл Шанел 1883 йил 19 августда Францияда дунёга келган. Онаси вафот этган, отаси эса фарзандларининг тарбияси ҳақида қайғурмаган. Болалигини етимхонада ўтказган Коко, узоқ вақт давомида ҳаётининг бу қисмини эсга олишни ҳам истамаган. Уни асраб оладиган оила бўлмаган. Етимхонани тарк этгач, муваффақиятли моделер бўлиш истагида трикотаж сотиладиган дўконга ишга кирган. Жиддий услубдаги болалар формасига бўлган нафрат уни, аёллар гардеробидаги янги либосларни яратишга илҳомлантирган. Интилишлари ва ҳаракатлари билан Коко мода оламида ўз ўрнини топишнинг уддасидан чиққан.\n«Жеймс Бонд» юлдузи Пирс Броснан 1953 йил 16 майда Ирландияда дунёга келган. Отаси у туғилгандан кўп ўтмай оиласини тарк этишга, онаси эса фарзандини ўз ота-онасига қолдириб, Лондонда янги ҳаёт бошлашга қарор қилган. Бувиси ва бобосининг вафотидан кейин Пирс тоғаси ва холасининг қўлида қолган. Улар ҳам болага ғамхўрлик қилишни истамай, уни диний муассасага топшириб юборган. Бир неча йил ўтиб онаси ўғли борлигини эслаб, уни Лондондаги янги оиласига олиб келмоқчи бўлган. Аммо шунда ҳам уларнинг ўртасидаги муносабатлар яхшиланмаган.\nЎз даврининг машҳур раққосаси Жун Френсис Николсон 1937 йил, 18 ёшида она бўлган. Карьерасини давом эттиришни истагани сабаб ҳам ҳомиладорлигини яшириб юрган. Жек дунёга келганидан кейин уни онасининг ўғли сифатида рўйхатга олинишига эришган. Жек ҳақиқатни орадан 36 йил ўтиб, журналистик текширув натижасида билишга муваффақ бўлган. Аммо бу вақтга келиб онаси ҳам бувиси ҳам ҳаётдан кўз юмган.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 15 | Добавил: sherlarorg | Теги: #habarlar, #uznews, #news, #ahborot, #новости, #xabarlar, #newsuz, #Yangiliklar, #Yangilik | Рейтинг: 0.0/0


Суриядан қайтган тожик аёл: "Бизни алдашди" - BBC News O'zbek\nСуриядан қайтган тожик аёл: "Бизни алдашди"\nImage caption Душанбелик 30 яшар Жамолби Ҳамидова деярли бир йилни Сурияда ўтказган.\nТожикистон ҳукумати маълумотларига кўра, Суриядаги жангларда қатнашаётганлар орасида 500 тагача тожикистонлик бор. Шу билан бирга расмий хабарларга қараганда, 150 тожикистонлик фуқаро у ерда ҳалок бўлган.\nСуриядаги урушга асосан 19дан 45 ёшгача бўлганлар боришади, улар хатарли сафарга отланар экан, кўпинча аёллари ва болаларини ҳам ўзлари билан бирга олиб кетадилар.\nТожик фуқаролари Сурияга Россия, Покистон, Туркия, Афғонистон орқали ўтади ва "Исломий давлат" экстремистик гуруҳи томонида туриб жанг қилади.\nОхирги пайтларда ИД ёлловчилари тожик фуқаролари орасида ўзининг янги тарафдорларини Россиядаги меҳнат муҳожирлари ичидан топмоқда.\nДушанбелик 30 яшар Жамолби Ҳамидова деярли бир йилни Сурияда ўтказган. У ерда ўтган кунларини у даҳшат билан эслайди.\nБошидан кечирганлари ҳали ҳам унга тинчлик бермайди. У Сурияда ҳалок бўлган эри Шариф Ҳамидовнинг ўлимидан сўнг қутулиб, ватанига тирик қайтганига ҳали ҳам ишонгиси келмайди.\nЖамолби Ҳамидова билан Би-би-си Рус хизмати мухбири Анора Саркорова суҳбатлашган.\nБи-би-си: Сиз Сурияга қандай қилиб бордингиз?\nЖамолби Ҳамидова: Эрим билан қўшнилар орқали танишганмиз. Улар яхши ёш йигит ўзига бўлажак келинчак излаётганини айтишган. Биз учрашиб, бир-биримизни ёқтирдик ва турмуш қурдик. Мен ўзим бошланғич мактабнинг учинчи синфини тугатганман. Қийинчилик билан ўқиб-ёзаман. Отам ногирон, онам уй бекаси. Ота-онамда менга, сингилларим ва укаларимга маълумот беришга қурблари етмаган. Шунинг учун ҳеч қайсимизда ўрта маълумот ҳақида аттестат йўқ.\nБиз эрим билан Краснодарга тирикчилик учун бордик. Эрим қурилишда ишларди. Биз уй ёки ер сотиб олиш учун пул топишни хоҳлардик. Биз ўзимизнинг шахсий еримиз бўлишини, ўзимиз ва болаларимизга яхши бўлишини жудаям истар эдик.\nШундай қилиб Россияда бир йил ўтди. Бир куни эрим билан Россия каналларидан бирида янгиликларни кўриб ўтирганимизда, Суриядаги уруш ҳақида кўрсатиб қолишди. Бирданига Шариф у ерга жанг қилишга боришини айтди. Мен унинг сўзларидан қотиб қолдим.\nМен шундай меҳрибон, ишонувчан ва кўнгли очиқ одамни урушишни хоҳлашишига ишонгим келмасди. Биз тортишиб қолдик. Мен унинг бу ниятига қарши эдим. Менинг хаёлимга ҳам келмасди бундай фикр. Мен Сурия, жиҳод, уруш ҳақида ўйлаб ҳам кўрмагандим. Мен ўз уйим, болаларим, аҳил, тинч оила ҳақида орзу қилардим.\nМенинг муносабатимни кўрган эрим бу мавзуга бошқа қайтмади ва мен ҳам унинг гапини ноўрин ҳазил деб ўйлаб қўя қолдим.\nШариф диндор оиладан эди. Ҳатто Россияда ҳам масжидга бориш ва намозларини ўқишни канда қилмасди.\nЭрим жуда кам пул топгани боис, ижарага тўлашга зўрға етқазардик, пул йиғишга имконимиз бўлмади.\nБироқ Шариф бир куни ишлаш учун Туркияга кетишини айтди, у қарор қабул қилиб бўлган эди, мен иложсиз қолдим. Мен унинг дўсти уйида қолдим, бир ойдан кейин эрим Истанбулда ишга жойлашганини айтиб, мени чақирди.\nБи-би-си: Ва сиз эрингизнинг олдига, Истанбулга учдингиз?\nЖ.Ҳ.: Ҳа, менга Истанбул жуда ҳам ёқди. Чиройли шаҳар. Эрим мени кутиб олди. Биз автобусда кетар эканмиз, шундай чиройли шаҳарда яшаб, ишлашимизни ўйлаб қувониб кетдим.\nМенинг қаерга боришимиз, қаерда яшашимиз ҳақидаги саволларимга Шариф жавоб бермади. Деярли бир кун юрдик. Ва ниҳоят қандайдир ерга етиб бориб, машинага ўтирдик.\nБир неча соатдан кейин машина бизни чўлга олиб чиқди. Шунда эрим менга жим бўлишни ва югуришни буюрди. Нима учун? Қаерга? Шариф савол бериш мавриди эмаслигини ва фақат тез чопишим кераклигини айтди.\nImage caption Кўп сурияликлар ИД билан жанглар кетаётган ҳудудни тарк этишга ҳаракат қилишади.\nМашинада биз бир рус қизи билан тўрт киши эдик. У ҳам Сурияга йўл олган эди. Мен ҳам чопдим. Кучим қолмагунча чопиб кетавердим. Бу Рамазон ойи эди. Шу сабабли оч ва ҳосиз эдим.\nМен йиғлай бошладим, қаерда эканлигимизни билишни истардим. Эрим биз Сурияда эканимизни айтди ва ҳаммага ҳам бундай бахт насиб қилмайди, деди. Мен бу ерда яшашни хоҳламаслигимни, мени ноҳақ алдаганини айтдим. Бунга жавобан агар хоҳласам кетишим мумкинлигини эшитдим эримдан. Лекин қаерга кетаман? Атрофга қарадим, чўлу биёбон эди. Менинг пулим йўқ, тил билмайман, қандай қилиб қайтиб кетишимни тасаввур қилолмадим.\nВа тақдирга тан беришга мажбур бўлдим. Сурияда бизни кутиб олишди ва катта бир уйга етказишди. Бу уйда икки араб хотинлари билан яшарди. Бизга бир хонани беришди. Бир ҳафтадан сўнг бошқа уйга олиб кетишди. Мен у қишлоқнинг отини ҳам билмайман. Атроф тоғ-баландлик эди.\nБи-би-си: Эрингиз нима иш қиларди?\nЖ.Ҳ.: Эримни деярли кўрмасдим. Мен уйда бошқа аёллар билан яшардим. У ерда араблар, ўзбеклар, руслар ва чеченлар бор эди. Эрим ҳафтада бир, баъзида икки ҳафтада бир келиб, озиқ овқат- картошка, макарон бериб кетарди.\nМен билан бир уйда яшаган аёлларнинг эрлари "Исломий давлат" сафида жанг қилишарди.\nОвқат унча ҳам мазали эмас эди, лекин шароитдан келиб чиқиб танламасдик.\nБиз асосан имо-ишора билан гаплашардик. Орамизда болалик, хомиладор аёллар кўп эди.\nҲар доим биз яшаётган аҳоли пунктлари ҳаводан бомбаланганда ҳаммамиз бир хонада тўпланиб, бир-биримизнинг пинжимизга кириб йиғлар эдик. Болалар бақиришарди, биз қутилишимизни сўраб дуо қилардик. Бу қандай даҳшатли эканини тасвирлаш қийин. Бизни бугун ёки эрта ўлдиришларини кутиб ўтириш қўрқинчли эди. Ҳамма келганига пушаймон эди. Нима учун эрлари ўзлари ва болаларини бу азобга рўбарў қилганига тушуна олмасдилар.\nУйдан чиқиш мумкин эмас, дори йўқ, озиқ овқат олиб келишмайди. Биз оч эдик. Аёллар ўз хоналаридан чиқишлари мумкин эмас. Жуда зарур бўлганда, ташқарида бўлган ҳожатхонага ёки овқат тайёрлаш керак бўлганда чиқиларди. Овқатни гулханда қилардик.\nЧиқишдан олдин қўлқоп ва паранжиларимизни кийиб олардик. Гаплашиш, кулиш ва сайр қилиш тақиқланганди.\nБеш-олти киши бир хонада юпқа кўрпачаларда ухлардик. Ҳеч қандай мебел йўқ эди: очиқ пол ва матраслар. Элект энергияси, кондиционер, вентилятор, сув йўқ эди.\nАйниқса жазирама иссиқда азоб эди бу. Сувни сотиб олишга тўғри келарди. Жуда камдан-кам чўмилардик. Сувни асосан овқат ва ичишга ишлатардик.\nImage caption Суриядан кўплаб қочқинлар Туркияга боришади.\nЁз жуда иссиқ эди, чивинлар чақарди, қишга яқин эса жуда совуқ бўлиб, иссиқ кийимларимиз йўқ эди. Бир-биримизни танамиз билан иситардик.\nБолалар тез-тез касал бўлишарди, ҳеч қандай дори, дўхтир ёки дорихоналар йўқ эди. Тўшакда азобланиб ётган боласига онаси ҳеч бир ёрдам беролмайди. Мен болалари қийналаётганини кўриб, иложсизликдан дод солган аёлларни кўрдим.\nЭркаклар биз билан жуда қўпол муомалада бўлишарди. Юзи очиқлиги учун калтаклашар эди. Лекин шундай иссиқда юзда парда билан нафас олиш жуда оғир.\nҲамма кийимларимиз синтетикадан тайёрланган. Эҳтиёж учун ҳамма нарса ташқарида эди. Биз ҳожат учун кўчага югуриб чиқардик ва яна тезда уйга қайтиб кирардик. Эркаклар кўзига тушиб қолишдан қўрқардик.\nСурияда бўлган вақтимда бирор марта ҳам ота-онам билан телефонда гаплашолмадим. Бизда ким биландир боғланишнинг иложиси йўқ эди. Биз дунёдан узилган эдик.\nБизга ҳар қандай муносабат тақиқланган эди. Ва ҳеч ким сўрашга ботинмасди, чунки жангарилар гаплашишни ёқтиришмасди.\nБиз ҳар ой турар жойимизни ўзгартирардик.\nКейин эрим бир ой йўқ бўлиб кетди, қайтиб келганида мен уни зўрға танидим. Яраланган, ҳамма жойи қон, ранги оқариб, озиб кетган, оёқда зўрға турарди. Қорнида тўртта чандиқ пайдо бўлганди. Мен унга ғамхўрлик қилдим, лекин унга дори, яхши овқатланиш керак эди. Бизда на дорига, на овқатга на сувга пул бор эди. Бу вақтда ҳеч ким бизни бир марта ҳам йўқламади.\nБи-би-си: Эрингиз айнан нима учун Сурияга борганини айтганми? Бу жиҳодга қўшилиш ғоясимиди ёки пул ишлашми?\nЖ. Ҳ.: Эрим Сурияга борганинидан жуда афсусланди. Унинг ҳамма ёғи шишиб, жароҳатлари қонар, оғриқдан кечалари ухлолмасди. У ўзини алдаганлари, бошқача ваъдалар берганларини айтганди.\nЛекин унга нима ваъда берганларини у айтмади. Ҳар ойда унга юз доллардан тўлашларини билардим, ўша пулга менга озиқ-овқат олиб келарди. Лекин ярадор бўлгач, ҳеч ким бизга ёрдам бермади.\nШу тариқа икки ҳафта ўтди. Кейин араблар келиб уни олиб кетишди. Мажбуран. У деярли ҳаракат қила олмасди. Биз хайрлашдик.\nМен уни охирги марта кўраётганимни ҳис қилдим. У кейинги сафар қайтиб келиши гумонлигини айтди. Мендан кечирим сўради. У ҳаммасидан пушаймон экани, лекин орқага йўл йўқлигини афсус билан айтди. Менга бахт тилади.\nИкки ҳафта ўтди, кейин қандайдир эркаклар келиб телефонда эримнинг расмини кўрсатишди. Унинг кўзи ва оғзи очиқ ётарди. Ўлик эди. Мен ҳатто йиғлашга ҳам куч тополмадим. У яхши одам эди.\nСиз уруш кетаётган бегона мамлакатда ҳеч бир таниши, ҳеч кими йўқ аёлнинг аҳволини тасаввур қиляпсизми? Нима қилишим керак? Қандай қилиб қутулишим мумкин?\nЯна бир ҳафтадан кейин одамлар келиб ўзлари билан юришимни айтишди. Қаерга, деб сўрашга қўрқдим, бунинг фойдаси ҳам йўқ, ҳеч ким барибир жавоб бермасди. Араб тилини билмасдим, улар рус ёки тожик тилини билишмасди.\nМен уларга имо-ишора билан уйимга, ватаним Тожикистонга қўйиб юборишни тушунтиришга ҳаракат қилдим. Тожик тилида кўп араб сўзлари бор, мен қўлимдан келганича тушунтирдим.\nImage caption Сурия ва Туркия чегарасининг баъзи жойларида тўсиқлар ўрнатилган.\nЛекин улар менга қолишни маслаҳат беришди ва иккинчи марта турмушга узатишди. Ҳеч ким менинг хоҳишимни сўраб ўтирмади. Шундай бир эркакни олиб келиб, бирга ўтирғизишди ва никоҳ ўқишди. Менинг янги эрим доғистонлик эди.\nҲеч ким сенинг хоҳишингни сўрамайди. Сен ҳам қаршилик қилмайсан, чунки биласан, бу қўрқинчли одамларга сени ўлдириш ҳеч қийин эмас. Сен бир буюмсан. Улар маслаҳатлашмасдан сени таклиф қилишади.\nЯнги эрим билан бир ой яшадим. Рус тилида гаплашар эдик. Бу жуда қўрқинчли эди. Сен бировга бўйсунишинг керак, эркинг ўзингда эмас. Ҳамма нарса чекланган. Сени калтаклашлари, сотишлари, зўрлашлари ва ўлдиришлари мумкин. Сен билан хоҳлаганларини қила оладилар.\nШу билан бирга бу одамлар билан келишиш, уларни кўндириш, арз қилиш мумкин эмасди. Улар сенинг дардларинг, ҳисларинг ва тақдирингга бефарқлар.\nУлар учун аёл ҳеч нарсага арзимайдиган, фақат баъзи бир ишларни бажаришга мўлжалланган жонзот. Эрлари ўлган болалик аёлларни яна эрга беришарди. Кўпчилиги буни қабул қилиши жуда қийин эди, лекин шароит шуни тақозо қиларди. Маълумотсиз, яқинларисиз ва келажакка умидсиз ҳеч қаёққа бора олишмасди.\nСен шароитга боғланиб қолишинг жуда қўрқинчли эди.\nБи-би-си: Сиз қандай қилиб ватанингизга қайтдингиз?\nЖ. Ҳ.: Бизнинг уйда турк аёл болалари билан яшарди. У ҳомиладор эди. Унга эри ҳалок бўлганини айтиб, эрга тегишни таклиф қилишди.\nУ ҳар доим йиғларди, болалари касал эди. У, мен ва бир чечен аёл маҳаллий одамлардан Туркия билан чегарагача боришга ёрдам беришни сўрадик.\nБиз деярли қочиб чиқдик. Эрим менинг ниятимни билмасди. Бизни чегарагача машинада олиб келишди. Бу сафар чегарада узун темир тўр бор эди. Кундузи биз юра олмасдик. Чегарачилар отишарди. Тунда араблар бизга темир тўрдаги катта тешикни кўрсатишди ва болаларни олиб ўтдик.\nТонгга яқин биз машиналар турган жойга келдик ва Истанбулга етиб олдик. Менда эримдан қолган озроқ пул бор эди. Истанбулда мени полиция тўхтатди. Мендаги ҳужжатларнинг муддати ўтган эди.\nПолицияга мен ҳаммасини тушунтирдим ва муҳожирлар марказига жойлаштиришди. Полициячилар мендан ватанимга қайтишни хоҳлашимни сўрашди. Мен рози бўлдим. Туркия томони менга Душанбегача чипта олиб берди.\nАэропортда мен ҳаммасини тожик милициячиларига гапириб бердим. Мен қўрққан эдим, ҳибсга олишади деб, лекин тўғри тушунишди. Тўрт кун изоляторда сақлашди. Текширувдан кейин қўйворишди. Ота-онам билан боғланишди ва улар мени олиб кетишди.\nТўғриси, ҳали ҳам хотиралар мени қийнайди.\nЭрим маълумотли бўлмаса ҳам, жуда ишонувчан ва меҳрибон киши эди. Уни алдаш осон эди. У ёлғоннинг қурбони бўлди. Ёлловчилар ишонувчан одамлардан фойдаланишади. Мен ёлғиз қолдим, болаларим йўқ.\nМен аёллар ва қизларни менинг хатоларимни такрорламасликка чақираман. Акс ҳолда сиз ўзингизга қадрли бўлган ҳамма нарсани йўқотасиз.


Zamin Qurilish: Янги йилда - янги уй. Сиз учун махсус чегирма билан!\n08:30 / 13.12.2020\nЯнги йилни янги хонадон билан кутиб олишни истайсизми? Шошилинг, “Zamin Qurilish” компаниясининг ажойиб акциясида иштирок этинг: яқинлашиб келаётган янги 2021 йил учун “SHOHONA” ТЖМ хонадонларини 21 фоизли чегирма билан харид қилиш мумкин. Агар сиз ўзида барча қулайликларни мужассам этган янги хонадонни тўлиқ 100 фоиз тўлов билан харид қилсангиз, 21 фоиз миқдоридаги чегирмага эга бўласиз.\nМазкур акция жорий йилнинг 30 декабригача давом этади. Имкониятни қўлдан чиқарманг, хонадонлар сони оз қолди.\nЭнг муҳими, сиз “SHOHONA” турар жой мажмуасининг барча шароитларга эга шоҳона хонадонида мазмунли ҳаёт кечириш имконига эга бўласиз. “Zamin Qurilish” компанияси шунингдек, бошқа чегирмаларни ҳам тақдим этади.\n12:45 / 07.12.2020\nZamin Qurilish’дан янги йил учун махсус чегирма! Харидга шошилинг!


Сени кимдан асрай, болажон?! / ADOLAT ижтимоий-сиесий газетаси\nСени кимдан асрай, болажон?!\nБугун 1 июнь — Халқаро болаларни ҳимоя қилиш куни. Бу сана бутун дунёда кенг нишонланади. Айнан шу кунда фарзандларимизга ҳар кунгидан-да кўпроқ эътибор қаратамиз, кўнгилочар жойлар, истироҳат боғларига олиб борамиз, улар учун совғалар харид қиламиз. Яқинда 10 ёшли ўғлим байрам яқинлашаётганини эслаб, “Аяжон, нега бу байрам “Болаларни ҳимоя қилиш куни” деб номланган, болаларни кимдан ҳимоя қилиш керак?” деб сўраб қолди. Бу савол кўнглимдаги оғриқли фикрларни айтишга мажбур қилди. Ўзимга “сени кимдан асрай, болажон” деган саволни бериш ва унга жавоб топиш масъулиятини юклади, назаримда.\nБолажон, бугун сенинг ҳуқуқларинг бутун дунёда турли ҳужжатлар билан ҳимоя қилинган. Юртимизда ҳам болаларга алоҳида эътибор қаратиш ва ғамхўрлик қилиш давлат сиёсати даражасига кўтарилган. Уларга таълим-тарбия бериш, саломатлигини муҳофаза қилишга қаратилган қатор дастурлар ҳаётга татбиқ этилмоқда. Болалар манфаатларини ҳимоя қиладиган миллий қонунчилик мунтазам такомиллаштирилмоқда.\nАксарият давлатлар қатори Ўзбекистон ҳам сенинг ҳуқуқларинг ҳимоя қилинган БМТнинг Бола ҳуқуқлари тўғрисидаги конвенцияси иштирокчиси сифатида ушбу ҳужжатнинг барча талабларини бажаришга ҳаракат қилмоқда. Бугунги кунда мамлакатимизда бола ҳуқуқлари ва эркинликларини ҳар томонлама ҳимоя қилишни таъминлайдиган юздан ортиқ меъёрий-ҳуқуқий ҳужжатдан иборат қонунчилик базаси шакллантирилган.\nУшбу ҳужжатлар сенинг ҳуқуқ ва эркинликларинг, қонуний манфаатларингни таъминлаш, ҳаётинг ва соғлиғингни муҳофаза қилиш, сени камситишга йўл қўймаслик, шаънинг ва қадр-қимматингни ҳимоя қилишда ҳуқуқий асос вазифасини ўтамоқда. Аммо бу ҳужжатлар ҳар доим ҳам сенга мадад бўла олаяптими? Унча-мунча ҳуқуқий ҳужжат ва жазолардан тап тортмайдиган катталар бу борада сенинг ҳуқуқларинг поймол бўлишига сабаб бўлмаяптими?\nБундан бир неча ўн йил олдин, ҳали мактаб партасида ўқиб-ўрганишинг керак бўлган пайтда сени пахта йиғим-теримига жалб қилишарди. Бошингдан кимёвий дорилар сепиларди. Бу юқори ташкилотлар буйруғи экани сабаб ота-онанг ҳам индамайгина рози бўларди. Лекин оммавий ахборот воситалари “Мамлакатимиз бола ҳуқуқлари тўғрисидаги конвенция талабларини қатъий бажармоқда” деб бонг урарди. Сен билим олиш ўрнига кўча тозалардинг, пахта терардинг... Яхшики, бу ҳолатга ҳозир чек қўйилди.\nЯна бир оддий мисол. Онанг тонг саҳардан сенинг кийим-кечагинг, нонушта ва тушлигингни тайёрлаб, ўзи шошганча укангни боғчага олиб кетади. Аслида сенинг ёш бошинг билан уйда ёлғиз қолишингни, ёлғиз овқатланишингни хоҳламайди онанг, лекин касбига меҳри, рўзғор ташвиши уни шундай қилишга мажбур қилади. Укангни болалар боғчасидан вақтида олиб, уйга бориб, ширин таом тайёрлашни режалаштираётган онангнинг қаттиққўл, ўз таъбири билан айтганда, касбига фидойи раҳбари соат 18 га яқинлашганда муҳим топшириқ бериб қолади. Укангни боғчадан олиш, унга энагалик қилиш, кўзларинг тўрт бўлиб, ота-онангни ишдан қайтишини кутиш бора-бора сенинг кундалик вазифангга айланиб қолади. “Катта бўлиб, раҳбар бўлсам, аёлларни ярим тунгача ишлатмайман”, деб қўясан шунда ўзингга ўзинг.\nЭнди “дўппини бошдан олиб”, бир ўйлаб кўрайлик. Аслида болаларимизни кимдан асрашимиз керак? Ароқхўр ота маст бўлиб келиб боласини дўппосласа, жанжалкаш она овсинию қайнопалари билан мерос талашса, такасалтанг эр пул дардида хорижга чиқиб кетган хотинининг аламини қизидан олиб, хўрласа...\nҲар қандай даврда ҳам тарбия фарзанднинг комил инсон бўлиб етишишининг муҳим асоси ҳисобланган. Фарзандга шахсий намуна орқали тарбия берилади. Умрида қўлига китоб олиб ўқимаган, бир марта бўлса-да газета варақламаган, фарзандларига китоб совға қилмаган ота-онанинг фарзанди ҳам худди ўзидек вояга етади.\nБиз фарзандларимизга таълим беришдан олдин тарбия масаласини ўйлаб кўришимиз лозим. Маърифатпарвар бобомиз Абдулла Авлоний ҳам бежиз “тарбия — ҳаёт-мамот” демаган. Энг, аввало, фарзандларимизни тарбиялашда кўзбўямачиликдан йироқ бўлишимиз лозим.\nМоддий бойлик ортидан қувиб, болаларини бегоналар тарбиясига топшираётган ота-оналарнинг бугун топаётган 100 сўм пули эртага бир пул бўлиб қолишини англаб етадиган вақт ўтиб боряпти.\nШу ўринда бир-икки мисол келтирсак.\nҲанифа опа “Фарзандимга қандай тарбия бермай, барибир яхши инсон бўлади, халқимизда “ёмондан яхши чиқди деб суюнма, яхшидан ёмон чиқди деб куюнма...” деган нақл бежиз айтилмаган”, — дейди.\nСолижон ака эса “Болага қаттиққўл бўлиш керак, у қачонки ота-онасидан қўрқса, шундагина яхши одам бўлади”, дейди.\nДилором опа “Боланинг барча эҳтиёжларини қондириш керак, тарбияни мактабнинг ўзи беради”, дейди.\nБаҳром ака эса “Бу менинг болам, уни тергашга на маҳалланинг, на ўқитувчиларининг ҳаққи бор”, дейди...\nКўраяпсанми, ҳамма ота-она боласига тарбия беришнинг турли усулидан фойдаланади ва ўз йўлини тўғри, деб билади. Бугун катталар дам олиш, тўй-маърака, меҳмондорчилик ва гап-гаштакларга боришни канда қилишмайди, аммо боласига эътибор иккинчи даражали бўлиб қолмоқда. Оилавий тарбиявий суҳбатлар, фарзанд учун вақт ажратиш, унинг қизиқишлари, орзулари билан қизиқиш камайиб бораётгани ҳам оғриқли жиҳатларимиздан бири.\nБугун, айниқса, ёш оилаларда жуда кўп учраётган келишмовчиликлар, зиддиятларнинг таг-замирига эътибор қаратсак, уларни кино лентасидек орқага қайтарсак, болаликда тарбиядаги бўшлиқ лавҳалари кўз олдимиздан ўтаверади. Аксарият оталар фарзандини тарбиялашда ўғил болаларга “Сен келгусида оила бошлиғи бўласан, шунинг учун илм ол, ҳунар ўрган, ҳалол ризқ топиб, турмуш ўртоғингни, бола-чақангни боқишга тайёрлан” деб уқдирмайди, панд-насиҳат бермайди.\nКиприкларимиз остида асраб-авайлаб катта қилган қизларимизга “Сен келгусида уй бекаси, она бўласан, фарзанд тарбиялайсан, шунинг учун иффатли бўл, ўқимишли ва уқувли бўл, рўзғор илмини ўрган, хушмуомала, итоатли бўл, бир умр янги оилада яшашга тайёрлан”, дея огоҳлантиришга унчалик ҳам эътибор қаратмай қўйдик. Оналаримиз қизларига алла айтишни мерос қолдириши камайиб кетмоқда. Шунга бўлса керак, бугун айрим фарзандлар ўз отаси ўтирган уй томида бемалол юради. Кундалик ҳаётимизда учраётган бу ҳолатлар биз, катталарнинг фожиамиз, қусурларимиз аслида.\nБолажон, бу фожиаларни, хатти-ҳаракатимиз, яшаш тарзимиздаги қусурларни, маънавият ва тарбиямиздаги бўшлиқларни санар эканман, сенинг ҳуқуқларинг бузилишида катталарни, ўзимизни айбдор деб билдим. Сени, аввало, ўзимиздан ҳимоя қилишимиз, ўзимиз камчиликлардан, қусурлардан халос бўлишимиз лозимлигини ич-ичимдан ҳис қилдим.\nХотиринг жам, кўнглинг тўқ бўлсин, бугун тарбия ва таълимда бўлаётган ислоҳотлар, сенинг ҳуқуқларинг ҳимояси йўлида олиб борилаётган ишлар, нафақат ёшлар, балки бутун халқнинг маънавиятини юксалтириш борасидаги саъй-ҳаракатлар мева беришига оз қолди. Чунки сен ота-онанг, Ватанинг келажагисан. Етук инсон бўлиб вояга етишинг бизнинг ҳаёт-мамотимизни белгилаб беради.\nКел, энди бир бағримга босай, болажоним!\n“Зулфия” номидаги Давлат мукофоти совриндори\nНаврўз сайиллари бахту саодатимиз, фаровон ҳаётими...\nОна диёримизда табиатнинг уйғониш фасли кўнгилларга сурур ва тароват бағишлаб, беқиёс гўзалликларини намоён этмоқда....\nТаълим-тарбия сифати янада юқори босқичга кўтарила...\nХоразм вилоят халқ таълими бошқармаси бошлиғи Эргаш ХУДОЙНАЗАРОВ билан суҳбат\nҚалбида адолат чироғи\nҲар бир инсоннинг улғайиб, вояга етишида ва ўз йўлини тўғри танлаб, жамиятда ўрнини топишида устозларнинг ўрни беқиёс....\nАхборот технологиялари таълим сифатини оширишга хи...\nАйни пайтда солиқ, коммунал соҳа, божхона, таълим, соғлиқни сақлаш ва бошқа соҳаларга ахборот тизимлари кенг жорий этилган....


Дўстлик туманидаги ижтимоий тармоқларда тарқалган имомнинг иддаолари асоссиз » Пахтакор тумани ҳокимлиги расмий сайти\nПахтакор тумани ҳокимлиги » Янгиликлар » Дўстлик туманидаги ижтимоий тармоқларда тарқалган имомнинг иддаолари асоссиз\n10 апрель 2020 йил\nИжтимоий тармоқларда Жиззах вилоятининг Дўстлик тумани имом-хатиби Аҳмадқул Абдурасуловнинг Ўзбекистон Республикаси Президентига бир неча мурожаати тарқалди. Адҳамқул Абдурасулов унга нисбатан бир қатор давлат органлари, хусусан, ички ишлар органлари ходимлари нохолис муносабатда бўлаётганини билдирмоқда.\nАммо вазият Аҳмадқул Абдурасулов тарифлаганидек эмас. Яъни, ички ишлар органлари ходимлари мурожаат эгасига нисбатан ноқонуний хатти-ҳаракатларга йўл қўйишмаган. Фикримиз исботи сифатида айрим маълумотларни келтириб ўтсак.\nЖумладан, 2020 йилнинг 21 февраль куни Дўстлик тумани ИИБ терроризмга қарши курашиш гуруҳи ходимлари томонидан ўтказилган профилактик тадбир давомида 2018 йилнинг 3 декабрь куни Аҳмадқул Абдурасулов Дўстлик тумани, Боғзор МФЙда яшовчи Бунёд Мирзаев ва Шоҳиста Хидироваларнинг шаръий никоҳини ноқонуний тарзда ўқиганлиги аниқланган.\nМазкур ҳолатни ўрганиш давомида Аҳмадқул Абдурасуловнинг топшириғи асосида 2012 йилда фуқаро Илияс Умарқулов Дўстлик туманининг Янгиҳаёт маҳалласида Жамшид Ҳайдаров ва Феруза Мардиеваларга ҳам шаърий никоҳ ўқиганлиги маълум бўлган. Бунинг учун Аҳмадқул Абдурасулов Жамшид Ҳайдаровнинг отасидан ҳақ олганлиги тўғрисидаги видеокўрсатма мавжуд.\nМазкур қонунбузарликлар 2020 йилнинг 12 март куни Мирзачўл тумани маъмурий суди томонидан кўриб чиқилган. Суд Аҳмадқул Абдурасуловни Маъмурий жавобгарлик тўғрисидаги Кодекснинг 201- моддасига оид ҳуқуқбузарликларни содир этганликда айбдор деб топди. Аммо маъмурий жазо қўллаш муддатлари ўтиб кетганлиги сабабли Маъмурий жавобгарлик тўғрисидаги Кодекснинг 271- моддаси 7- бандига асосан иш юритишдан тугатилган.


Лавров: Россия Ироқ ҳукумати орқали курдларни қурол билан таъминлайди\n22:58 / 01.10.2015\nРоссия Ироқ ҳукумати орқали мамлакат шимолидаги курдларга қурол етказиб беради. Бу ҳақда Россия ТИВ раҳбари Сергей Лавров БМТ Бош ассамблеяси майдонидаги матбуот анжумани вақтида маълум қилди.\n"Биз Ироқ ҳукумати орқали курдларни қурол билан таъминлаб турамиз. Бағдодда ташкил этилган ахборот маркази таркибида Сурия, Ироқ, Эрон ва Россия вакилларидан ташқари курдлар вакили ҳам бўлади", дейди у.\nРоссия ТИВ раҳбари бу марказ фаолияти муҳимлигини таъкидлаган.\n"Барча аъзолар умумий душманга қарши курашда зарур ишларни олиб боришади, вакиллар асосан разведка ва ўрганиш билан шуғулланади, бу эса ИШИДга қарши кураш олиб бориш учун жуда зарурдир. Энди терроризмга қарши курашда янада самарали ҳаракат қиламиз", дейди у.


"Челси", "Ливерпуль" ва "Тоттенхэм" кўз тиккан футболчи ким?\n11 январь, 2017, 17:10\nАнглия чемпионатида юқори ўринлар учун курашаётган гранд клублар таркиби жуда кучли эканига қарамай, бу жамоалар янги кучларни жалб қилишда давм этмоқда. Айрим ҳолатларда манфаатлар тўқнашиб қолаётгани эътиборга тушган футболчиларнинг трансфер нархини кўтариб юбормоқда.\nБундеслиганинг ўртамиёна жамоаларидан бири "Кёльн"да тинчгина ўйнаб юрган ҳимоячи Йонас Гектор Англиянинг "Челси", "Ливерпуль" ва "Тоттенхэм" каби гранд клублари нишонига айланиб қолди.\nБу клублар ўртасида "Челси"нинг имконияти юқори баҳоланмоқда ва Роман Абрамович жамоаси вакиллари тез орада футболчининг трансфери бўйича расмий сўров юборишни режалаштирган. 26 ёшли Йонас Гектор асли чап қанот ҳимоячиси ҳисобланади. Бироқ, бу футболчи таянч ярим ҳимоячи сифатида ҳам ишончли ўйнайди.\nЙонас Гектор жорий мавсумда Бундеслигада 18 та учрашувда майдонга тушди.


У меҳрибон она, фидойи раҳбар, меҳнаткаш депутат... | Ўзбекистон Халқ демократик партияси\n2021-03-04 15:57:20 1241\nБугун мамлакатимизда фаол ва интилувчан аёллар сафи тобора ортиб бормоқда. Ана шундай аёллар партиямиз сафида талайгина. Шулардан бири халқ депутатлари Самарқанд вилоят Кенгаши депутати, Пастдарғом туманидаги 38-умумтаълим мактаби директори Нодира Сапаровадир.\nНодира Сапарова оилада фарзандларига она, мактабда 46 нафар педагог ходимларга раҳбар ва 546 нафар ўқувчига устозлик қилиш билан бирга, 18 та маҳалла, 12,5 мингга яқин оила яшайдиган 44-Чортут сайлов округида аҳоли муаммоларини ҳал этишга ҳам алоҳида эътибор беради.\nБугун Нодира Холиқуловнанинг депутат сифатида ижтимоий ҳимояга муҳтож инсонлар муаммосини ечиш борасида амалга ошираётган ишлари ҳақида мисоллар келтирмоқчиман.\nНодира Сапарова округидаги ҳар бир хонадонга киришга, мурожаатлар бўйича амалий ёрдам беришга ҳаракат қилади. Депутат дам олиш кунлари ҳам кам таъминланган, ёрдамга муҳтож, ногиронлиги бўлган шахслар хонадонига бораркан.\nДепутат тумандаги сектор ва ташкилотлар билан ҳамкорликда ўтган 1 йил давомида ўз ҳудудидаги 705 нафар ижтимоий қўллаб-қувватлашга муҳтож шахсларнинг 300 нафардан ортиғининг муаммосини ечишга кўмак берибди. 43 кишига имтиёзли кредит олишда, яна 37 кишига субсидиялар ажратилишига, 14 нафарига нафақалар тайинлашда, 36 нафарини касбга ўқитишда, 26 нафарини ишга жойлаштиришда ёрдам кўрсатибди.\nБундан ташқари, йўлларни таъмирлаш, эскирган сим ёғочларни алмаштиришда ташаббускорлик кўрсатган.\n– Мен оддий ўзбек аёлиман, мамлакатимизда аёлларга кўрсатилаётган эътибор, биз учун яратилаётган имкониятлар мени шу даражага етказди, – дейди депутат. – Аёллар истеъдоди, ташаббуси қўллаб-қувватланаётган бир пайтда ҳар бир хотин-қиз ўз имконияти, билими, салоҳиятини рўёбга чиқариш учун ҳаракат қилиши керак.\nНодира Сапарова ўзининг самимийлиги, халқ дардини ўз дардидан устун қўя олиши, муаммога тезкор ва тўғри ечим топа олиши ортидан сайловчилари, маҳалла кўй ва жамоаси орасида ишонч ва ҳурмат қозонган. Фаол депутатимизнинг келгуси ишларига омад тилаб қоламиз. Партиямиз сафида бундай аёллар сафи кенгаяверсин.\nФурсатдан фойдаланиб, барча опа-сингилларимизни яқинлашиб келаётган 8-март байрами билан самимий табриклайман.\nХотин-қизлар билан ишлаш сектори мудири.\n«Фаол аёллар» қаноти Депутат Халқ демократик партияси депутатларидан аниқ натижалар


Президент қурилиш материаллари нархини арзонлаштириш бўйича вазифаларни белгилаб берди – Газета.uz\nШавкат Мирзиёев қурилиш материаллари ишлаб чиқариш саноатини янада ривожлантириш бўйича устувор вазифаларга бағишланган йиғилиш ўтказди.\nLotinchada 14 май 2019, 17:04 Иқтисодиёт\nРақамлар билан айтганда, кейинги икки йилда қурилиш ишлари ҳажми 1,7 баробар ошган. Уларда асосан Ўзбекистонда ишлаб чиқарилган материаллардан фойдаланилган. Шу билан бирга, керамик ва ёғоч-қипиқ плиталар, ойна, гулқоғоз ва бошқа материаллар импорт қилиб келинмоқда. Аслида, Ўзбекистонда замонавий қурилиш материаллари ишлаб чиқариш ҳажмини янада ошириш, импорт ўрнини қоплаш учун катта имкониятлар мавжуд.\n— Мамлакатимизда бунёдкорлик ишлари тобора ортиб бораётган бугунги кунда қурилиш материаллари иқтисодиётнинг етакчи тармоғига, ўсиш нуқталаридан бирига айланиши керак. Корхоналарда энергия самарадор технологияларни жорий этиш орқали табиий бойликларимизни тежаш, материаллар нархини тушириш мумкин, — деди Шавкат Мирзиёев.\nЎзбекистон қурилиш материаллари саноатининг экспорт салоҳияти ҳам юқори. Лекин автотранспорт харажатларининг кўплиги уларнинг нархига таъсир кўрсатмоқда. Шу боис экспорт товарларини ташиш харажатларини субсидиялаш таклифи билдирилди.\n2019−2020 йилларда соҳада 17 триллион сўмлик мингдан зиёд лойиҳани амалга ошириш режалаштирилган. Ушбу лойиҳалар учун тижорат банклари кредитини ажратиш ва хорижий инвестицияларни фаол жалб қилиш бўйича кўрсатмалар берилди. Шунингдек, паст рентабелли корхоналарни салоҳиятли инвесторларга сотиш масаласи ҳам кўриб чиқилди.


Лоқайдлик — фаровонликка тўсиқ – Сурхон тонги\nБош саҳифа / Жамият / Лоқайдлик — фаровонликка тўсиқ\nСентябр 18, 2017\tЖамият Изоҳ қолдириш 802 Кўрилди\nЛоқайдликдан фаолликкача инсон маълум тўсиқларни енгиб ўтади. Буни ҳар ким ўзида синаб кўриши мумкин. Айтайлик, йўналишсиз таксида кетаётиб, кимдир уйида чироқ тез-тез ўчишидан гап очди. Иккинчи, учинчи одам ҳам бу гапни маъқуллади. Барчаси соҳадаги нопокликлар, давлат томонидан бундайларга чора кўрилмаётганини айтишди. Аммо, сиз жимсиз. Нега?\nСабаб давлат идорасида ишлаётганингиз учун эмас, бу ҳақида маълумотга эга эмаслигингиз учун.\nАниқроғи, электр токи узатувчи ускуна ва линиялар эскиргани, ток исроф бўлиши баланд экани, ҳукумат томонидан барча электр станциялари навбати билан таъмирланаётгани, ҳар йили соҳа ходимларидан қанчаси жиноий жавобгарликка тортилаётганидан бехабарсиз. Чунки бундай дастурлар билан танишмагансиз, газета ўқимагансиз. Айни пайтда дурустгина зиёли бўлсангиз-да йўналишсиз таксида ўтирган ўша одамлардан фарқингиз йўқ. Шу боис жимсиз. Нима учунлигини айтиш эса ўзингизга ҳавола. Ёки бу маълумотларни билиш учун йўлингизда тўсиқ борми?\nБир тадбиркорни биламан. Офисида ҳам кутубхонаси бор. Газеталарни қолдирмай ўқийди. Суҳбатлашиб, ҳузур қиласиз. Жамиятдаги ўзгаришлар моҳиятини эркин гапириб беради. Маданиятни, муомалани ўзлаштирган.\n— Инсон ўзи яшаётган жамият ҳақида қанча кўп билса, атрофдагиларнинг ҳурматини шунча қозонади, иши ҳам олдинга кетади, — дейди у.\nБаъзан анжуманларда мавзуга оид савол беринг, дея ўтирганларга мурожаат қилишса, негадир кўпчилик ҳамкасбларим ерга қарайди. Ёки соҳа ходимлариданми, иштирокчиларданми интервью беришини илтимос қилсам, кўпчилик ўзини олиб қочади. Чунки ушбу анжуманда кўрилган масала моҳиятини пухта ўзлаштирмаган. Бундайларда муносабат билидириш кўникмаси шаклланмаган. Ёки сайловгача бонг уриб, сайланиб бўлгач, на ҳудудий дастурдан, на уни сайлаган аҳолининг муаммосидан хабари йўқ депутатга ижтимоий фаол бўлиш учун нима халақит беради? Лоқайдлик эмасми?\nЯқинда география фани ўқитувчиси билан суҳбатлашиб қолдим. Иқлим ўзгариши, айниқса, ер юзида исиш тенденциясини тушунтириб беришини сўрадим. Муаллим “Бу физикларнинг иши” деди. “Хорижда бу фан қандай ўтилади?” деган саволимга эса у “Мен ўзимизда чиққан дарслик асосида машғулот ўтаман, хорижники билан ишим йўқ”, деб жавоб берди. Яна ўша савол: ўз фанига оид етарли, айниқса, янги маълумотларни билмаган ўқитувчи зукко ўқувчига нима бера олади?\nИжтимоий фаоллик. Гоҳида бу иборани расмий қабул қиламиз. Ваҳоланки, барча алломалар бу ҳақда куйиниб гапиришган. Гап комиллик ҳақида бораётганини фаҳмлагандирсиз. Таълим-тарбияга ҳам баркамол авлод деган тушунча кириб келди. Комил инсонни тарбияловчининг ўзида ҳам комиллик бўлиши керак эмасми?\nИжтимоий фаоллик ишга ўз вақтида бориб келиш, мажлисларда қатнашишгина эмас. Энг аввало, уйда фарзандларга ибрат бўлишдир. Газета, китоб ўқимаган, дунёдан бехабар ота-она болаларига қай жиҳати билан ибрат бўлади?\nИжтимоий фаоллик, айниқса, зиёлилар ва раҳбарлар учун жуда зарур хислат. Минг афсуски, уларнинг айримлари уни ўзлаштира олмаяпти.\nЯқинда раҳбарлардан бири «Мен ҳар ойда меҳнаткашлар қабулини маҳаллада ўтказаяпман», деб мақтаниб қолди. Нега у бу ишни ҳар ҳафтада қилмайди? Нега у бу ишни энди бошлади? Унинг асосий фаолияти аҳоли фикрини ўрганиш, хизмат савиясини талаб даражасига кўтариш-ку!\nИжтимоий фаоллик, энг аввало, масъулиятдир. Тадбир бўлиши муносабати билан мактаб ҳожатхонаси ва боғини тартибга келтирган директор бу ишни сал олдинроқ, ҳар куни қилиши кераклигини англамаса, уни ижтимоий фаол деб бўладими?\nЛоқайдлик — ўзини қийнамаслик. Юқоридан топшириқ кутиб туриш. Шу сабабли айрим фуқаролар маҳалла, идора, туман миқёсида ҳал бўлиши мумкин бўлган арзимаган муаммо ечими учун юқори идораларга мурожаат қилиб овора-ю сарсон бўлишади.\nЎзбекистон Республикаси Президентининг виртуал қабулхонаси ҳамда жойларда ташкил этилган Халқ қабулхоналари бу борада ҳали кўп камчилигимиз борлигини бизга кўрсатиб қўйди.\nБиринчи Президентимиз Ислом Каримовнинг «Юксак маънавият — енгилмас куч» асарида айтилганидек, бепарволик ва лоқайдлик ҳукм сурган жойда маънавият ожиз нуқтага айланади. Муаллиф бунга қарши кураш воситаси ҳушёрлик ва жонкуярлик, юксак ақл-идрок ва тафаккур эканини бежиз таъкидламайди.\nХоҳлаймизми, йўқми, жамиятни ижтимоий фикр юксалтиради. Ўз маслаги, шахсий нуқтаи назарига эга фуқарогина умумижтимоий даражада фикрлай олади ва атрофида юз бераётган воқеаларга муносабатини эркин айта олади. Шундай экан, ким бўлишимиздан қатъий назар, ўзимиз ва юртдошларимиз тақдирига, шу- нингдек, ён-веримизда рўй бераётган муҳим жараёнларга бефарқ бўлмай, фаол иштирокчига айланайлик.\nОлдинги Кўпчиликнинг кўнглидаги гаплар


Британия Ташқи ишлар вазири Жэк Стро Ироқ Африкадан уран моддасини сотиб олишга урингани ҳақдаги маълумот тўғри бўлганини таъкидлади ва АҚШ Марказий разведка бошқармаси маълумотни шубҳали, деб ҳисоблаганини асоссиз, дея баҳолади.\n22 январ 2021, Тошкент вақти: 05:28\nСтронинг айтишича, ушбу маълумотни Британия разведка хизмати қўлга киритган ва АҚШ билан ўртоқлашмаган.\nБундан олдин Нигерияга ташриф буюраётган АҚШ президенти Жорж Буш Марказий разведка бошқармаси раҳбари Жорж Тенет унинг ишончини йўқотмаганини таъкидлаган эди.\n“Мен Жорж Тенетга ишонаман. Мен Марказий разведка бошқармасида ишлайдиган эркак ва аёлларнинг барчасига ишонаман ва улар билан террорчиликка қарши курашда биргаликда ишлашда давом этаман”, - деди президент Буш.\nЖорж Тенет Ироқ Африкадан уран моддасини сотиб олишга урингани ҳақдаги маълумот шубҳали бўлгани боис, уни Бушнинг январги баёнотидан олиб ташлаш кераклигини кеча эътироф этган ва воқеа учун масъулиятни ўз зиммасига олган эди.\nОқ Уй шу ҳафта бошида президент нутқига ишончли бўлмаган маълумотларни киритиш нотўғри бўлганини қайд этган эди.\nДемократлар партияси вакиллари бу масала юзасидан мустақил текширув ўтказишни талаб қилиб, Оқ Уй Ироққа қарши ҳарбий ҳаракатларни бошлашдан олдин Саддам Ҳусайн режими жаҳон ҳамжамияти учун таҳлика бўлган ёки бўлмаганига ёруғлик киритишга даъват этмоқдалар.\nБританияда кўплаб сиёсатчилар Бош вазир Тони Блэрни Ироққа қарши ҳарбий ҳаракатларни асоссиз бошлагани учун кескин танқид қилишмоқда.


Иқтисодий жиноятлар: бухгалтер нималарни билиши керак | NORMA.UZ\nТекширув ва дастлабки тергов натижаларига кўра бошқалар йўл қўйган қонунбузарликлар учун жавобгарликка тортилиш хатаридан бухгалтер қандай ҳимояланиши мумкин? 2018 йил 28 ноябрда «Norma» ПРМда ўтказиладиган семинарда адвокат Элеонора Мазурова шу хусусда батафсил тавсиялар беради.\nСеминар доирасида қуйидагиларнинг оқибатлари батафсил кўриб чиқилади:\nсолиқлар ва бошқа мажбурий тўловларни тўлашдан бўйин товлаш;\nлицензиясиз фаолият юритиш;\nбюджет интизомини бузиш;\nжиноий йўл билан олинган маблағларни легаллаштириш;\nЎзбекистон Республикаси манфаатларига зид бўлган битимларни тузиш;\nсохта банкротлик ва банкротликни яшириш;\nмансабни суиистеъмол қилиш билан боғлиқ жиноятлар;\nреспубликамизда бизнес юритиш учун энг қулай шарт-шароитлар яратилиши муносабати билан қонунчиликдаги сўнгги ўзгартиришлар;\nтадбиркорлар фаолиятини текшириш тартибини бузиш (назорат қилувчи органлар мансабдор шахсларининг жавобгарлиги).\nМаърузачи иқтисодий тусдаги ҳуқуқбузарликларни ким қандай қилиб фош этиши ҳақида батафсил сўзлаб беради. Бизнес юритиш учун энг мақбул шарт-шароитлар яратилаётганидан гувоҳлик берувчи текширувларни ўтказиш қоидаларига киритилган ўзгартиришлар билан яқиндан таништиради. Назорат қилувчи органлар, дастлабки тергов ва суд органларининг хатти-ҳаракатлари устидан шикоят қилиш усуллари кўриб чиқилади.\nМаъмурий ва жиноий ишларини юритиш масалалари ҳам дастурдан ўрин олган. Хусусан, адвокат ва аудиторнинг дастлабки тергов ва судда вакиллик қилиши, фаол иштирок этиши билан боғлиқ амалий жиҳатлар кўриб чиқилади. Маъмурий жавобгарликка тортилган ёки жиноий иш қўзғатилганда бухгалтер ўзини қандай тутиши кераклиги хусусида тавсиялар берилади.\nСеминар иштирокчилари айбни юмшатувчи ҳолатлар билан таништирилади. Етказилган зарарни қоплаш масалалари, бу қўлланиладиган жазога қандай таъсир кўрсатиши батафсил кўриб чиқилади. Амнистия ва авф этишни қўллаш қоидалари ўрганилади.\nТашкилот ишида малакали аудиторлик ва юридик ёрдамдан фойдаланиш – алоҳида мавзу сифатида белгиланган.\nҲавола орқали ўтиб, семинарга ёзилиш мумкин. Шошилинг, ажратилган ўринлар сони чекланган!


Каримов ўзидан билиб кетмайди | МУҲАММАД СОЛИҲ\nКаримов ўзидан билиб кетмайди\nПоделиться "Каримов ўзидан билиб кетмайди"\n«Эрк» демократик партияси раиси Муҳаммад Солиҳ Uznews.net мухбири Тўлқин Қораевга берган интервьюсида Ислом Каримов стратегиясига нисбатан ўз муносабати ва «Эрк»нинг келгусидаги сайловлар олдидан белгилайдиган режалари ҳақида гапирди.\nТўлқин Қораев: Ўзбекистонда президентлик сайловларигача олти ой қолди, «Эрк» партияси бу борада нималар қилмоқчи ва сизнинг наздингизда Ислом Каримов қандай йўл тутади?\nМуҳаммад Солиҳ: Ҳозирги кунда биз ҳукуматнинг келгуси сайловлар муносабати билан беражак баёнотини кутаяпмиз. Ўйлаймизки у 23 июндан кейин эълон қилинади. Чунки шу куни сайловларга роппа роса олти ой қолган бўлади. Ҳукумат ўз позицияси ва режаларини тақдим этгач, «Эрк» ҳам ўз навбатида баёнотини эълон қилади. Бизнинг мурожаатимиз ҳам ҳали тайёр эмас.\nАйни пайтда «Эрк» бу сайловларда иштирок этади дея ҳисобласак, вазиятга ортиқча баҳо берган бўламиз деб ўйлайман, чунки Каримов режими бизнинг сайловда иштирокимиз учун ҳеч бир имкон қолдирмайди.\nТҚ: Ҳукумат қандай баёнот бериши мумкин?\nМС: Расмий ҳукумат ҳозирча жим. Агар Ислом Каримов сайловларда иштирок этиш ниятида бўлса, ҳозир у ўз дастури, сайлов стратегияси, тактикаси устида ишлаши, ўз командасини тайёрлаши керак. Аммо биз бу ҳолни кўрмаяпмиз. Мен расмий Тошкентнинг шундай бирор стратегияси бўлмаса ҳам керак деб ўйлайман. Вақт эса ўтаяпти.\nТҚ: Каримов нима қилади? Президентликдан истеъфо берадими?\nМС: Каримов қандай қилиб ҳукмронликни қўлида сақлаб қолиши номаълум, бироқ унинг президентлик курсисида қолишни исташи юз фоиз аниқ. Ҳозирча у тирик экан, агар мен билган Каримов бўлса, шубҳасиз, мамлакат бошқарувини қўлида сақлашни истайди.\nАгар у бирдан кетадиган бўлиб қолса, демак бу унинг ақлдан озганидан ёки уни истеъфо беришга макжбур қилган фавқулодда бир ходиса юз берганидан далолатдир, аммо у ўз хоҳишига кўра кетмайди.\nТҚ: У ҳолда муҳолифат нима қилиши керак?\nМС: Ҳозирча Ислом Каримов ҳокимият тепасида экан, биз ўзимизга шу саволни бермоғимиз лозим: уни истаъфога чиқишга мажбур этиш учун нима қилиш керак? Бу биз учун ҳам, бизнинг ҳалқимиз учун ҳам жуда муҳим савол.\nТҚ: Сиз нима қилмоқчисиз?\nМС: Мен муҳолифат ва халқ кўчаларга чиқиши лозим деб ҳисоблайман, бошқа бирор муқобил йўлимиз йўқ. Биз, муҳолифат вакиллари, халқни уюштиришимиз лозим. Ҳукуматга тишларимизни кўрсатадиган пайт келди.\nАгар биз мамлакат учун оғир бир пайтда ташкилотланмас эканмиз, мамлакатдаги вазият янада мураккаблашади. Энг даҳшатлиси, Ислом Каримовнинг 18 йил ҳукмронлиги даврида халқимизнинг қулликка кўника бошлаганидир.\nТҚ: Сиз бошқа муҳолифат кучлари ва гуруҳлари билан бирлашиш ниятидамисиз?\nМС: «Бирлашиш» деган сўз кейинги кунларда кўпчиликнинг тилида «энг чайналган» сўз бўлди, тинимсиз бирлашишга чақириқлар эса демагогияга айланди. Биз барча тараққийпарвар фикрдаги шахсларни сафларимизга қўшиш учун иш олиб бораяпмиз ва биз бундай ҳаракатларга шу йилдан киришиш ниятидамиз.\nБиз кўчаларга чиқишга уриниб кўрамиз ва биз бунга тайёрланаяпмиз.\nТҚ: Шундай овозалар тарқалаяпти, Ўзбекистон ҳукумати мамлакатда янги «терактлар» келтириб чиқаришга тайёргарлик кўраётган экан, шу йўл билан Каримовнинг қайта сайловини амалга ошириш учун. Сиз бундай миш мишларга қандай қарайсиз?\nМС: Ўйлайман, бу ортиқча бўрттиришдир. Каримов ўз муҳлатини чўзиш учун неча бор энг ҳийлагар ва энг шафқатсиз фитналарни келтириб чиқаришга муваффақ бўлган. Албатта, биз янги «портлашлар» янграши, ёки «терактлар» содир этилишини, ёинки «Эрк» партиясини тағинда диний экстремистик гуруҳларга алоқадорликларда айблашга уринишлар бўлишини назардан қочирмаслигимиз лозим.\nАммо ҳукумат энди бундай йўл тутмайди деб ўйлайман, чунки аллақачон дунёда Каримовнинг «терроризм» билан курашини муттасил қўллаб қувватлайдиган бирор бир мамлакат қолгани йўқ.\nТҚ: Сиз ташқаридан келадиган кўмак, дунёдаги демократик давлатлар ёрдамидан умидвормисиз?\nМС: Биз буни Андижон хунрезлигидан кейин кутган эдик, аммо Ғарб юзаки бир санкциялар белгилашдан нарига ўтгани йўқ. Шунинг учун эндиликда биз ўз кучларимизга, «Эрк» партиясининг кучларига, бизнинг аъзоларимиз ва маслакдошларимиз кучларига таяниб иш кўрамиз.\nТҚ: Катта раҳмат.\nМС: Яхши қолинг.\n← Каримовга очиқ мактуб Сиёсий маҳбуснинг хатига жавоб →